کەرکوک کوردستانییە و قەڵایەکی هەمیشەیی کوردایەتییە.\nحکومەتە یەک لە دوای یەکەکانی عێراق، بە حکومەتەکەی ئێستای عێراقیشەوە،بە پێی پلان و پیلانێکی نەخشەداڕێژراو، بە شێوەیەکی دڕندانە و نامەردانە، هەوڵی بە عەرەبکردنی پارێزگای کەرکوکیان دا و، دەیدەن.. بە مەبەستی گۆڕینی دیموگرافیای نەتەوەیی لە کەرکوکدا، کە لە بەرژەوەندی نەتەوەی عەرەبدا بێت.. گەر بە تۆمارەکانی سەرژمێری گشتیدا بچینەوە.. تا ساڵانی شەستەکانیش، رێژەی عەرەب لە پارێزگای کەرکوکدا، لە چاو رێژەی کوردەوە زۆر کەم بوون.. بۆیە حکومەتەکانی عێراق بە هەموو توانایەکییانەوە هەوڵی بە عەرەبکردنی كەرکوکیان دا.. لە سەردەمی رژێمی بەعسی رەگەزپەرست و فاشستیدا، بە شێوەی بەڕنامەداڕێژراوی تۆکمەتر و فراوانتر دەستیان بە جێبەجێ کردنی ئەم پرۆژە رەگەزپەرستییە کرد، نیازی گڵاوی ئەوان ئەوە بوو، کە بە جاری ناسنامەی کوردستانییەتی کەرکوک بسڕنەوە.. بۆ ئەم مەبەستە قێزەوەنەشیان، بە هەزاران خێزانی عەرەبیان لە شارەکانی باشوور و لە ناوەڕاستی عێراقەوە بۆ کەرکوک هێنا و نیشتەجێیانیان کردن.. بە هەزارن خێزانی کوردیشیان بۆ شارەکانی تری کوردستان، یا بۆ شارەکانی باشووری عێراق بە زۆرەملێ کۆاستنەوە و خانووەکانیان داگیرکردن و دایانن بە عەرەب.. نزیکەی حەود سەد گوند و شارۆچکە و گەڕەکی کەرکوکیشیان وێران کردن، ئەم شۆڤێنیانە هەر بەمەشەوە نەوەستان، ناوی (پارێیزگای کەرکوک) یان گۆڕی بە ناوی (پرێزگای تەئمیم) ناوی گەڕەکە کوردییەکان و قوتابخانە کوردییەکانیشیان گۆڕی بۆ ناوی عەرەبی.. سیاسەتی (راستکردنەوەی نەتەوەیی) یان جێبەجێکرد، بە زۆرداری و بە هەڕەشە کورد و کلدۆئاشوورییەکان و ئەرمەنییەکانیان بە عەرەب دەنووسین، خوێندنیان بە زمانی کوردی قەدەغەکرد.. ئەمانە و گەلی کاری قێزەوەنی تریان لە دژی کەرکوک جێبەجێ کرد.. لە شاڵاوەکانی (ئەنفال)ی بەدناویشدا، کورد لە پارێزگاری کەرکوک پشکی شێری ئەنفال و گرت و کوشتن و بێ سەر و شوێنکردنیان بەرکەوت.\nبەعسی فاشستی، هەموو فشار و قورساییەکانی خستبووە سەر کەرکوک.. لە دەور و بەری شاری کەرکوکدا، چەندین قەڵای سەخت و قولەی سەربازی دروست کرد، قورسترین تۆپ تانک و هێزی سەربازییان لێدانابوون.. بە بۆچوونی خۆیان، شوورەی سەربازییان لە دەوری کەرکوکدا، لە (هێڵی بەرگـریی بارلـیڤ) ی ئیسرائیلیش سەخترە و هەرگیز پێشمەرگە ناتوانێت لە کەرکوک نزیک ببێتەوە.\nکەرکوک لە رابردوو و لە ئەمڕۆشدا، سەنگەرێکی سەختی کوردایەتی و مەردایەتی بووە، کەرکوکییەکان هەمیشە لە سەنگەرەکانی پێشەوەی بەرگرییان لە کورد و لە کوردستان کردووە.. لە ئەمڕۆشدا، کەرکوکییەکان سەرسەختانە و گیان بەخشانە رووبەڕووی هێڕشەکانی دڕندەترین ئیسلامی توندڕەو بوونەتەوە، کە لە (داعش)ی بەدڕەوشتدا بەرجەستە بووە.. بە دەیان سەرکردە و پێشمەرگەی قارەمانیان لە بەرگری کردنی خاکی پیرۆزی کوردستان، لە باشووری کەرکوکدا شەهید بوون.. شایەنه باسیشە بۆ یەکەمین جار پێشمەرگە و گەریلا و شەرڤانی هەموو کوردستان بە هەستێکی بەرزی نەتەوەیی و بە هەستی هاوخوشک و هاوبرایی و هاوهاوبەستەبوونیان بۆ کووردستانی نیشتمانی هەموومان.. پێکەوە لە سەنگەرێکدا بەرگرییان لە کەرکوک کرد.\nکەرکوکییەکان یەکەمین قوربانیدەرن و.. دوایەمین سوودمەندن.. ئەگەرچی تا ئەمڕۆ کەرکوکییەکان، زۆر بە کەمی لە بەری دەستکەوتەکانی خەبات و قوربانیدانیان سوودمەند بوونە.. گەرچی کەرکوک لەسەر دەریایەکی نەوت و گـازی سروشتی دایە.. بەڵام تا ئەمڕۆش کەرکوکییەکان لە نەوت و گازی کەرکوک سوودمەند نەبوونە، تەنها دووکەڵەکانیان بۆ کەرکوکییەکانن.. لایەن هەیە بە ئاشکرا و بەبێ شەرمانە نەوتەکەی دەفرۆشێ و پارەکەی حەپەلۆش دەکا.. کەرکوکییەکانیش زەقەی چاویان دێت.. لەگەڵ ئەوەشدا کەرکوکییەکان، هەردەم بەرژەوەندیی کورد و کوردستانیانیان بە لاوە هەموو لە دەستکەوت و لە بەرژەوەندییەکانی خۆیان لەپێشتر و پێویستر زانیون و دەزانن.\nبێگومان حکومەتی ئەمڕۆی عێراقیش، بە گەلێ شێواز درێژە بە پیلان و پرۆژەی بە عەرەبکردنی کەرکوک دەدا.. ئامادە نییە کە بە شێوەیەکی دەستووری و ئاشتییانە کێشەی کەرکوک چارەسەر بکرێت و.. بگەڕێتەوە بۆ باوەشی کوردستان.\nلە ئەمڕۆشدا، کە هێزی پێشمەرگەی کوردستان، کە لە سەنگەرەکانی باشووری کوردستاندا جێگیربوونە، گیان بەخشانە بەرگرییان لە کوردستان کرد و شکستیان بە ئەفسانەی داعش هێنا.. پێویستە بە هیچ کلۆجێک و بە هیچ مەرجێک هێزی پێشمەرگە لە کەرکوک نەکشێتەوە.. بەسە جارێک و دووجار خەڵەتاین.. پێویستە سەرکردەکانی کوردمان پەند و وانە لە هەڵە وهۆیەکانی شکستییەکانمان وەربگرن ـ بەڵام بەداخەوە ـ نەک هەر پەند و وانە وەرناگرن.. بەڵکو هێندە نابەڵد و دوورنەبینن، هێندە گەمەکەرێکی سیاسی نەزان و بێ ئەزموونن.. تا ئەمڕۆش هیچ وانە و پەندێکیان لە هۆیەکانی تێکەوتن و شکستی و نەهامەتییەکانمان وەرنەگرتوون.. هەموو جارێکیش گەلە چەوساوەکەمان باجی نەزانی و نەشیاوی و هەڵە و شکستییە یەک لە دوای یەکەکانیان دەداتەوە.\nهەندێ جاریش مزایدە بە دروشمی بریقەدارەوە دەکەن.. تا ئێستا چەند جاریک بە قسە دەوڵەتی کوردییان راگەیاندووە.. دەوڵەتی کوردی پێویستی بە رێکخستنی ناوماڵی کورد و یەکڕێزی و یەک هەڵوێیستی و یەکدەنگییە.. نەک بە ململانێ و مشتومڕی سیاسی و لەیەکدابڕان و پەرتەوازەیی و فرەکوێخایی و وێرانکردنی ناوماڵی کوردن، بەم حاڵەتەوە و بەبێ گەڕانەەوەی کەرکوک بۆ باوەشی کوردستان.. ناکرێت سەربەخۆیی کوردستانن رابگەیەنرێت.. چۆن لەش بەبێ سەر دەژی..؟!\nکەرکـوک کـوردییە و خـاکی خۆمـانە\nبرایان.. خوشکان.. سەرکردەکان.. پارتە سیاسییەکانی کوردستان.. ئێوە و شیری پاکی دایکتان.. ئێوە خاکی پیرۆزی کوردستان.. ئێوە و خوێنی ئاڵی شەهیدان.. ئێوە و گزەی جەرگری دایکانی جگەرسووتاومان.. ئێوە پاکی و بێتاوانی منداڵە چاوگەشەکانمان.. ئێوە و گۆڕی ونی ئەنفالکراوەکانمان.. ئێوە هەڵبجەی شەهید.. ئێوە و.. ئێوە و... بەسیەتی ناکۆکی و سێبەرکی و خۆپەرستی و خۆخۆیی و لەیەک دابڕان و ترازان.. بە خۆتانا بچنەوە.. کاتی ئەوەیە کە دەست بخەنە ناو دەست و یەکبگرن.. یەک رەنگ و یەکدەنگ بن.. یەک هەڵوێست و یەک وتار و یەک بڕیاربن.. لە یەکتری و لە بەرژەوەندییە تایبەتییەکانتان ببوورن، بە گفتوگۆ و دیالۆگ دەتوانن هەموو کێشەکان و ناکۆکییەکانتان چارەسەربکەن.. چارەنووسی کورد و کوردستان کەوتۆتە ئەستۆی ئێوە.. هەمووتان زۆر باش ئەم راستییانە دەزانن.. ئەی بۆ کاریان پێناکەن..؟؟ ئەی بۆ دڵسۆزانە و راشکاوانە و بوێرانە گفتوگۆ ناکەن.. گەر بتانەوێت دەتوانن..؟!\nلە ئەمڕۆدا بزووتنەوەی رزگاریخوازی کوردمان، لە بەردەم هەل و مەرجێکی زۆر هەستیار و چارەنووساز دایە.. بە قۆناغێکی یەکلاکەرەوەدا تێدەپەڕێت.. داگیرکەرانی کوردستان و نەیارانمان.. لە زۆر لاوە پیلانیان بۆ داڕشتووین.. لە زۆر لاوە بۆسەیان بۆ ناوینەتەوە.. دەیانەوێت هیوا و خەون و خواستەکان و دەستکەوتەکانی گەلەکەمان لە ناوبەرن و، بمان هێننەوە سەر سفر.. دۆژمن دەیەوێت بەچەکی (پەرتـکە و زاڵـبە) شەڕی براکوژیمان پێبکات و، کورد سەرگەردان بکات و کوردستانش کاول بکات.. نەکەن بکەونە داوی داگیرکەرانی کوردستانەوە.. نەکەن بە زەردخەنەی ژەهـراوی دوژمنان بڕوا بکەن.. نەفرەت لەو لایەنە بێت ـ هەچ لایەنێک بێت ـ کە ببێتە جاش و کڵاوسووری پێش لەشکری سوپای داگیرکەران.. ئەوەی شەڕی برا کوژی بکات کوردستانی نییە و شایەنی ئەوەش نییە کە لە کوردستان دا بژی.. چونکە شەڕی براکوژی خواست و پیلانی داگیرکەرانی کوردستانە.. مەرامەکانی ئەوان دێنێتەدی.\nمن هەڵوێستی پارێزگاری کەرکوک (دکتۆر نەجمەدین عومەر کەریم) بەرز دەنرخێنم و بە گەرمی دەستخۆشی و ئافەرینی لێدەکەم بۆ ئەو هەڵوێستە بوێرانەی، کە دوو بڕیاری زۆر گرنگ و پێویستی دا.. یەکەمیان کە لە (٨ی/ ئەپریل/٢٠١٧) دا دەریکردووە، کە بە فەرمی زمانی کوردی و زمانی عەرەبی لە دایرە فەرمییەکانی پارێزگای کەرکوکدا بەکاربهێنرێن.. دووەمیشسیان: کە بڕیارێکی بوێرانەیەیە لە (١٤ی/ ئادار/ ٢٠١٧) دا ئاراستەی سەرۆکایەتی ئەنجوومەنی پارێزگای کەرکوکی کردووە، تا بڕیار لەسەر ئەوە بدەن کە لە پاڵ ئاڵای عێراقدا، ئاڵای کوردستانیش لەسەر هەموو بینا حکوومییەکان و دامودەزگا فەرمییەکانی كەرکوک و کۆمپانییەکان و لە بۆنەکاندا هەڵبکرێت.. گەرچی بەرەی تورکمانی و عەشایری عەرەبی بەم هەڵویستەی دکتۆر نەجمەدین کەریم قەرس بوون و ناڕەزاییان دەربڕی و داوا لە سەرۆک وەزیرانی عێراق دەکەن کە لەم بارەیەوە هەڵوێستی هەبێت.. ئەوان ئەم هەڵوێستەی پارێزگای کەرکوک بە نایاسایی دەزانن.. ئێمە لە بەرەی تورکمانی و لە کیتلەی عەرەبی دەپرسین.. ئەی جێبەجێ نەکردنی ماددەی (١٤٠) ی دەستووری عێراق، دەربارەی کێشەی کەرکوک.. نا دەستووری نییە.. ئەی بۆ کە حکومەتی عێراق ئەو ناڕەواییانەی بەرانبەر بە کورد دەیکات بە لایانەوە یاساییە و هیچ نارەزاییەکیان پیشان نەدا..؟؟ یان ئەوان بە دوو پێوەری جیاواز راستییەکان دەپێون و لێکیان دەدەنەوە؟؟ بۆ ئەوان هەموو شتێک رەوا و یاساییە.. بەڵام بۆ کورد هەموو شتێک نادەستووری و سەرپێچی یە.. ئەمەیە نادادپەروەری.


ئاگری ئیسماعیل نژاد ده‌ڵێت، جۆری حوکمڕانی ئێران وای کردووه که نه‌خۆشی کۆڕۆنا به ئه‌و ڕاده‌یه له ئێراندا په‌ره بستێنیت\nبه گوێره‌ی ئاماره‌کانی تومارکراو، ئیران سێهه‌م ولات له جیهان دایه که ژماره‌ی نه‌خۆشێیه‌کانی له ئاکامی کۆڕۆنادا گیانیان له ده‌ست داوه، هه‌ڵبه‌ت ئه‌وانه‌ی که له ده‌ره‌وه‌ی چین ڕوویانداوه.\nله هه‌مان کاتدا، کۆماری ئیسلامی هه‌ر له سه‌ره‌تای بڵاوبوونه‌وه‌ی ئه‌م نه‌خۆشیه، ئه‌م کاره‌ساته‌ی به هێند ورنه‌گرت؛ و زیاتر له 30 کاربه‌ده‌ستی کۆماری ئیسلامی تا ئیستا تووشی نه‌خۆشییه‌که بوونه و یان پێی مردوون.\nله ئه‌م وتووێژه‌دا، ئاگری ئیسماعیل نژارد هۆی به‌رخورد و رووبه‌رووبووونه‌وه‌ی کۆماری ئیسلامی ئێران به‌رامبه‌ر به ئه‌م ڕووداوه به تایبه‌ت له دووخاڵی سه‌ره‌کی دا ده‌بینیت:\nیه‌که‌م: جۆری حکومه‌تی ئیران و عه‌قڵیه‌تی کاربه‌ده‌ستان هۆی سه‌ره‌کییه بۆ ئه‌وه‌ی له کاتی بڵاوبوونه‌وه‌ی ئه‌و نه‌خۆشیه تووشی هه‌ڵه‌ی ئاوا گه‌وره ده‌بێت. ئه‌م عه‌قڵیه‌ته له گه‌ڵ جیهانی پزشکی و ئه‌و یاسا و رێسایانه‌ی که له په‌یوه‌ندی نه‌خۆشیه‌که‌دا دژایه‌تی هه‌یه و له ئاکامدا وا ده‌کات کۆڕۆنا له چاو وڵاتانی تر زیاتر له ئێران په‌ره‌بستێنێت.\nدووهه‌م: سیاسه‌تی ده‌روه‌ی کۆماری ئیسلامیه که له سه‌ر بناخه‌ی دژه ڕۆژئاوایه. له چل ساڵی رابردوودا، به سیاسه‌تی دژه ڕۆژئاوایی و دژی ئه‌مه‌ریکایی که گرتوویه‌ته به‌ر دۆخێکی سازکردووه که په‌یوه‌ندێکی زۆر ناهاوسه‌نگی له گه‌ڵ ولاتانی شه‌رق به تایبه‌تی چین و ڕووسیا هه‌یه، که ئه‌مه‌ش زیاتر بۆ ڕاگرتنی په‌یوه‌ندی ئابووری خۆی له گه‌ڵ ئه‌و وڵاتانه بووه.


پارتی دیموكراتی كوردستان ڕونكردنه‌وه له‌باره‌ی ڕێكه‌وتنی نوێ له‌گه‌ڵ یه‌كێتیی بۆ پێكهێنانی كابینه‌ی داهاتوی حكومه‌تی هه‌رێم ده‌دات و ئه‌ندامێكی سه‌ركردایه‌تی ئه‌و حزبه‌ش چه‌ند زانیاریه‌ك له‌وباره‌یه‌وه ئاشكراده‌كات، ڕاشیده‌گه‌یه‌نێت، "یه‌كێتیی ماوه‌یه‌كی زۆره به‌ڕێكه‌وتنی ستراتیژیه‌وه پابه‌ندنه‌بوه‌و ئێستاش ئه‌و ڕێكه‌وتنه ماوه‌كه‌ی به‌سه‌رچوه".\nئه‌كره‌م ساڵح ئه‌ندامی ئه‌نجومه‌نی سه‌ركردایه‌تی پارتی بهSNNی ڕاگه‌یاند، "به‌دڵنیاییه‌وه حكومه‌تی داهاتوی هه‌رێم و پێكهاته‌ی وه‌زاره‌ته‌كان وه‌ك كابینه‌كانی پێشتر نابێت و پارتی به‌گوێره‌ی ئیستیحقافی هه‌ڵبژاردن مامه‌ڵه له‌گه‌ڵ لایه‌نه سیاسیه‌كانی دیكه ده‌كات".\nسه‌باره‌ت به‌ڕێكه‌وتنی نوێ بۆ كابینه‌ی نوێی حكومه‌تی هه‌رێم ئه‌و به‌رپرسه‌ی پارتی وتی:"له‌پێناو ته‌بایی و یه‌كڕیزی نێو ماڵی كورد پێویسته به‌گوێره‌ی به‌ركه‌وته‌ی هه‌ڵبژاردن مامه‌ڵه له‌گه‌ڵ لایه‌نه‌كانی دیكه‌دا بكه‌ین".\nجه‌ختیشیكرده‌وه، "پێشتر ڕێكه‌وتنی ستراتیژی له‌نێوان یه‌كێتیی و پارتی ئه‌نجامدراوه، ئێستاش ئه‌و ڕێكه‌وتنه ماوه‌كه‌ی به‌سه‌رچوه‌و جگه‌له‌وه‌ش یه‌كێتیی پابه‌ندی ئه‌و ڕێكه‌وتنه ستراتیژیه‌ی پێشتر له‌گه‌ڵ پارتی نه‌بوه".\n8 مانگ پێشتر - Oct 5 2018 6:57PM


27/02/2020 870 جار خوێندراوه‌ته‌وه\nحەسەن كەعبی جێگری یەكەمی سەرۆكی پەرلەمان دەڵێت: دانیشتنی پەرلەمانی عێراق بۆ متمانەدان بە كابینە وەزارییەكەی عەلاوی كراوە دەبێت و پەرلەمانتاران ئازادی تەواویان دەبێت بۆ ئەوەی دەنگ بە وەزیرەكان بدەن یاخود دەنگیان پێنەدەن.\nكەعبی لەلێدوانێكیدا دەشڵێت: عەلاوی پێش گرێدانی دانیشتنی تایبەت بە پێدانی متمانە بە كابینەی حكومەت، كارنامەی حكومەت و سی ڤی پاڵێواروەكانی رەوانەی ئەنجوومەنی نوێنەران كردووە، كە ئەمە یەكەمجارە لەمێژووی حكومەتەكانی عێراقدا روودەدات.\nلەبەشێكی تری لێدوانەكەیدا كەعبی باسی لەوە كردووە، كە ئەندامانی پەرلەمان هەموویان ئاگاداری سی ڤی پاڵێوراوەكان بوون، لیژنەیەكیش بەسەرۆكایەتی ئەو دروستكراوە بۆ گفتوگۆكردن لەبارەی كارنامەی حكومەت بۆ ئەوەش سەرنج و تێبینی و راسپاردەكانیان داوەتە سەرۆك وەزیرانی راسپێردراو، ئەویش لای خۆیەوە ئامادەیی پیشانداوە بیخاتە ناو كارنامەی حكومەت و پێوەی پابەند بێت.\nبەقسەی عەلاوی دانیشتنی رۆژی پێنجشەممە سەد لەسەد دیموكراتییانە دەبێت و دەنگدانیش بەشێوەی ئاشكرا دەبێت تا خەڵك ئاگاداری هەڵبژاردنی وەزیرەكان بن لەلایەن نوێنەرەكانیانەوە، هەموو پەرلەمانتارێكیش ئازادە چۆن دەنگ دەدات.\nكەعبی ئومێدی خواستووە ئەگەر هات و سەرۆك وەزیران و حكومەتەكەی متمانەیان پێدرا سام و شكۆ بۆ دەوڵەت بگێرێتەوە و داواكارییەكانی خۆپیشاندەران جێبەجێبكات و هەنگاو بەرەو بەڕێوەچوونی هەڵبژاردنی پێشوەختە بنێت .\nمستەفا كازمی لەشاری سلێمانییەوە بۆ سەرۆك وەزیرانی عێراق


📝 راگەیەیێندراوی سەرۆکایەتیی هەرێمی کوردستان لەبارەی کۆبوونەوەی نێچيرڤان بارزانی و ڕەجەب تەيب ئەردۆغان Bellgenamekan\n📅 Katî tomarkrdin Sep 4 2020 10:37PM\nپاشنيوەڕۆی ئەمڕۆ هەينی 04-09-2020 بەڕێز نێچيرڤان ب [ Zortir... 👁] ✖ ✖ 0 3 ✔ 99% ✍ H.B. 4-9-2020 22:37:45\n👫 رەجەب تەیب ئەردۆگان Kesayetîyekan\n📅 Katî tomarkrdin Feb 9 2018 11:27AM\nبە تورکی Recep Tayyip Erdoğan تورکێکی ئیخوانییە، [ Zortir... 👁] ✖ ✖ 27 9 ✔ 99% ✍ S.E. 9-2-2018 11:27:17\n📼 رەجەب تەیب ئەردۆگان باسی ریفراندۆمی باشووری کوردستان دەکات Vîdiyo\n📅 Katî tomarkrdin Aug 13 2018 11:34AM\n... [ Zortir... 👁] ✖ ✖ 📼 0 1 ✔ 94% ✍ H.B. 13-8-2018 11:34:48\n📝 سەڵاحەدین بەهادین ئەمیداری گشتیی یەکگرتووی ئیسلامی کوردستان پەیامێکی پیرۆزبایی ئاڕاستەی رەجەب تەیب ئەردۆغان کرد Bellgenamekan\n📅 Katî tomarkrdin Jun 26 2018 4:34PM\nبەڕێز جەنابی ڕەجەب تەیب ئەردۆگان سەرۆک کۆماری تورک [ Zortir... 👁] ✖ ✖ ✖ 0 1 ✔ 97% ✍ H.B. 26-6-2018 16:34:17\n📷 گۆڕەپانێک لە عەفرین کراوە بەناوی دیکتاتۆر رەجەب تەیب ئەردۆگانەوە Wêne u pênas\n📅 Katî tomarkrdin Aug 8 2018 4:08PM\n... [ Zortir... 👁] ✖ ✖ 0 0 ✔ 70% ✍ H.B. 8-8-2018 16:08:20\n📝 نێچیرڤان بارزانی، پیرۆزبایینامەیەک ئاراستەی رەجەب تەییب ئەردۆغان دەکات Bellgenamekan\n📅 Katî tomarkrdin Jun 26 2018 3:23PM\n👁 Em babete 2,523 car bînrawe\nبەڕێز ڕەجەب تەیب ئەردۆغان، سەرۆکی کۆماری تورکیا، [ Zortir... 👁] ✖ ✖ ✖ 0 1 ✔ 99% ✍ H.B. 26-6-2018 15:23:40\n| Katî afrandinî lapere: 8,3 çirke!


جەنگی ژینگەی سروشتی – www.facebook.com/anarkistan.net ***** sekoy-anarkistani-kurdiy-zman@riseup.net ***** https://i-f-a.org\nجەنگی ژینگەی سروشتی\nazadebram\tكوردی - Kurdi، وتار\t 3 حوزەیران 2021 1 Minute\nئەڵتەرناتیڤێك بۆ جەنگی مرۆیی\nسەرمایەداری لەوەدا ناوەستێ کە تەنها مۆنۆپۆڵی نەوت و تەقەمەنیەکان بکات، بەڵکو مەبەستێتی کۆی کایە و هۆیەکانی ژیان قۆرخ بکات، چەند دەیەیەک بوو، لەهەوڵدابوو تا دەستی گەیشت بە کشتوکاڵیش.. ئەتوانم بڵێم، لە ئێستادا تەواوی بەرهەمە کشتوکاڵیەکانی لە بندەستە، کوان؟ تۆوە ڕەسەنەکان چیان لێهات؟ بیرتانە خەڵکی لە بەرهەمی ساڵەکەی بنەتۆوی دادەنا بۆ ساڵانی تر؟ ئێستا بەشی زۆری تۆوەکان لەلایەن کۆمپانیا وەحشیەکانەوە بەرهەم دەهێنرێت، بەجۆرێک کە دەتوانێ بەرهەمێکی زۆر و باشت بداتێ، بەبێ ئەوەی تۆوەکەی بشێت بۆ بنەتۆو هەڵبگیرێت. ئەوەی کە بڕشتێکی زۆری هەیە، تەڵەیەک بوو، جوتیارانی دنیای تێکەوت.. زۆر جار دەوترێت، جەنگی عێراق و ئەفغانستان جەنگی تیرۆر و ئەتۆم نەبوو، تەنانەت جەنگی نەوت و کانزاش نەبوو، بەڵکو جەنگی کشتوکاڵ بوو، چونکە ئەو دوو وڵاتە تا باشترین ڕادە تۆوە ڕەسەنەکانیان تیادا مابوو.\nئێستا کە تۆوی بەرهەمە کشتوکاڵیەکان وقوت و خۆراک لەدەستی کۆمپانیاکاندایە، زۆر ئاسان دەتوانێ یاری بە پاروەکەی دەمیشمانەوە بکات، وەک هاوڕێیەک نوسیبووی (کە کۆمپانیا خۆراکت بۆ دروست بکات، چاوەڕوان بە بەجۆرێک دروستی بکات، تا بۆ هەسکردنی پێویستی بە عیلاج بێت و ئەویشت پێ بفرۆشێت) وەک چۆن ئێستا لە زۆربەی وڵاتاندا هەم خواردن بەپارەیە و هەم گو کردن.\nئەو هەموو ئاگرەی کە لەساڵانی ڕابردوودا لە دەغڵ و دان و لێڕەوارەکانی کوردستان بەردەبوو، ڕاینەچڵەکاندین! بە ئاشکرا بە لە ڕێگەی فڕۆکە و باروتەوە گڕ لە پوش و پاوانەکان و دەغڵ و دان بەردەدرا و ڕانەچڵەکین! تەنانەت سوتاندنی سیی زەوی (دارستانە کەمەرەییەکان)لە ئەمەریکای لاتین بە ئاشکرا و بە ئانقەست بەڵگەی ئەوەن، هەزاران دەرمان لە بازڕدان بۆ بنەبڕکردنی سەوزی و گژ و گیای سروشی و بە پارە دەیکڕین و بەکاری دەهێنین!\nبۆ دیقەتی ئەوە نادەن، دەرمانی چارەسەرکردنی نەخۆشیەکانی کشتوکاڵ کاریگەریان نیە، بەڵام دەرمانە قەڵاچۆکردنەکانی بژار و زیندەوەر تا خراپترین ڕادە کاریگەرن! ئەڵبەد دیارە کە ئامانجەکە چیە. ڕەنگە لە ماوەیەکی کەمدا ببینین کە ئەزمەی تۆڵەکە و تاڵشک و گۆزروانیش دروست ببێ و چاوەڕوانی کۆمپانیاکان بین پێمان بفرۆشنەوە.\nتێکدانی ژینگە، ئامانجی سەرمایەداریە، لە تێکچوونی ژینگەدا بازاڕی سەرمایەگوزاری گەرمترە، ئەوەتا ئێستا ئۆکسجین کاڵایە.. ئاو کاڵایە، تیشکی خۆر کاڵایە، بەڵکو ژیانی مرۆڤ کاڵایە.\nبڕینەوەی درەختەکان و ئاگرتێبەردانیان هیچ گومانێکی نەهێشتۆتەوە لەسەر ئەو ڕاستیەی کە ئامانج تەنها ئیبادەی بەشەر نییە لە دنیادا، بەڵکو ئیبادەی ژینگەشە، ئەوان باش دەزانن کە ئیبادە و شێواندنی مرۆڤ بەتەنها لە ڕێگای بۆمبەوە نیە، بەڵکو کاریگەرترین بۆمب شواندنی ژینگەی سروشیە.\nباوەڕی تەواوم بەوەیە کە هەرچی لە سەرمایەگوزاریدا هەبوو، بەتایبەتی سەرمایەگوزاری کوردی، کە کلکی سەرمایەگوزاری تورکی و ئێرانین، پێچەوانەکەی بکەی دروستە.. بەدووری مەزانە ئەو کۆمپانیا تورکیانەی لە ڕێگەی کلکە بازرگانی کوردیەوە لە تورکیاوە شامپۆ دەهێنرێت بۆ هەرێم، خاوەنی چەندین کۆمپانیای قژ ڕواندنەوەش نەبن. لەمڕۆدا باشترین بازاڕ هی جگەرە و مەشروب نیە، بەڵکو داودەرمانی چارەسەرکردنی ئەو نەخۆشیانەی بەهۆی جکەرە و مەشروبەوە بڵاودەبنەوە بازاڕێکی گەرمتری هەیە..\n(دواجار دوو ڕێگە هەیە و سێهەمیان نیە، یان ڕزگاربوون لە سەرمایەداری، یان مەرگ)\nمەگەر نابینن ئەم مەکینەیە(سەرمایەداری) زیاتر لە هەر ئافات و پەتایەک بکوژە؟ ئەگەر سەرمایەداری کۆتایی پێنەهێنرێت، دڵنیام دەگاتە ئەوجی ترسناکی و گەورەترین بکوژی ناو مێژووی کەون دەبێت.\nبڵاوكراوه‌ته‌وه 3 حوزەیران 2021\nPrevious Post فەلەستینی ئازاد: یانی چی؟*\nNext Post دەوڵەمەندترین 25 کەسی ئەمەریکی باجێکی ئێکجار کەم لەسەر سامانەکانیان دەدەن:


خەڵك؛ نوێترین زانیاری لەبارەی ڕاگرتنی دەوامی خوێندنی ئەمساڵ بڵاودەكاتەوە - تۆڕی میدیایی خەڵک\nبەڕێوەبەری پەروەردەی ڕۆژهەڵاتی سلێمانی ڕایدەگەیەنێت ، هیچ بڕیارێك نیە بۆ ڕاگرتنی دەوامی ئەمساڵی خوێندن و درێژكردنەوەی ماوەی ڕاگرتنی دەوامیش پەیوەندی بەداتاكانی وەزارەتی تەندروستیەوە هەیە، دەشڵێت ،”ناكرێت هاووڵاتیان بەتێكەڵی نەورۆزیان كردووە و سبەی خوێندكارێك هەڵگری ڤایرۆسی كۆرۆنا بێت لە پۆلێكدا هەموو هاوڕێكانی تووش بكات”.\nمامۆستا تریفە محەمەد، بەڕێوەبەری پەروەردەی ڕۆژهەڵاتی سلێمانی بە (خەڵك) ی ڕاگەیاند ، ئەمڕۆ لەگەڵ وەزیری پەروەردە بووم، هیچ بڕیارێك تا ئێستا نیە بۆ كۆتایی هێنان بە خوێندنی ئەمساڵ، تەنها ئەوەیە وەزارەتی تەندروستی هۆشداری مەترسی تەشەنە سەندنی كۆرۆنای داوەتە هەموو لایەك، كە ڕۆژانە ژمارەی توشبوون زیاد دەكەن .\nوتیشی،”درێژكردنەوەی ڕاگرتنی دەوام لە ناوەندەكانی خوێندن پشت بەو داتایانە دەبەستێت، كە لەلایەن وەزارەتی تەندروستی هەرێمەوە دەخرێنەڕوو، كە ئامارەكان ڕۆژ بە ڕۆژ ڕوو لە زیابوونە، ئەگەر وابڕوات كۆرنتڕۆڵ ناكرێت”.\nڕاشیگەیاند، ناكرێت لەماوەی پشووی نەورۆز هاووڵاتیان بە تێكەڵی جەژنی نەورۆزیان كردووە، كە ئەگەر یەكێك لە منداڵەكانیان هەڵگری ڤایرۆسەكە بێت ، سبەی بچێتەوە بۆ قوتابخانەكەی زۆربەی هاوڕێكانی پۆلی و قوتابخانەكەی تووشی كۆرۆنا دەكات، ئەمەش لە كۆنتڕۆڵ دەدردەچێت .\nئاشكراشیكرد، بەهیچ شێوەك بڕیار نیە دەوامی ئەمساڵی خوێندن كۆتایی پێ بهێنرێت، تەنها پشت بە ئامارەكانی وەزارەتی تەندروستی دەبەسترێت، بۆ بڕیاردان لەسەر درێژەدان بە خوێندن یان ڕاگرتنی دەوام .\n07 نیسان 2021 2.13 pm\nخەڵك- پەروردەی ڕۆژهەڵات داوای ناوی ئەو مامۆستایانە دەكات كە وانەكانی پۆلی 12 دەڵێنەوە. لە نووسراوێكدا كە واژووی…


چەند سەرنجێک لەسەر قسەکانی سەرۆکی حکومەت - پەرەگراف\nچەند سەرنجێک لەسەر قسەکانی سەرۆکی حکومەت\nکۆبوونەوەکەی مەسرور بارزانی لەگەڵ ڕۆژنامەنووسان\nنووسینی: ئاسۆس هەردی\nرۆژی (٦/٢٠) ژمارەیەک میدیاکار لەگەڵ سەرۆکی حکومەتی هەرێمی کوردستان کۆبوونەوەو سەبارەت بە ئازادی رادەربڕین و بابەتەکانی رۆژ گفتوگۆیان کرد. سەرەتا ئەبێ ئەوە بڵێم سەرسام بووم بە جورئەت و راشکاویی هەندێ لەو هاوکارە ئازیزانەم، کە بوێرانەو راستگۆیانە هەندێ لە كیشەکانی ئازادی رادەربڕین و کێشە هەنووکەییەکانی خەڵکی هەرێمی کوردستانیان رووبەڕوو لەگەڵ سەرۆکی حکومەتدا باس کرد.\nئەوەی بۆ من جێگەی تێڕامان بوو، وەڵامەکانی سەرۆکی حکومەت بوو. پێم وایە گەلێک لە بۆچوونەکانی هی ئەوەن قسەیان لەسەر بکرێت، بەڵام من لێرەدا زۆر بە کورتی تەنها قسە لەسەر ئەو تەوەرانە ئەکەم کە پەیوەندییان بە ئازادیی بیروڕادەربڕین و ئاازادیی رۆژنامەگەرییەوە هەیە.\nسەرۆکی حکومەت راشکاوانە پێی وتین بڕوای بەوە نیە میدیایەک هەبێت سەربەخۆ بێت. پێی وا بوو میدیای حیزب و سیاسەتمەدارەکان باشترن، چونکە ئاشکرایە سەر بە کێن! هەموو میدیاکانی تریشی تۆمەتبارکرد بەوەی ژێر بەژێر سەر بە لایەکن.\nلەسەر ئەو بۆچوونانە تەنها ئەوەندە ئەڵێم، سەیرە سیاسەتمەدارێک لە خۆرئاوا خوێندبێتی کەچی هێشتا هەر بە مەنتیقی موئامەرە بیر بکاتەوەو بە تێڕوانینی ستالینیانە لە دنیا بڕوانێت! هەر میدیایەک سەر بە خۆی نەبێت، ئیتر چاوی دا بخات و بڵێت کەواتە سەر بە رکەبەرەکانمە، ئەگەر نەڵێت سەر بە دوژمنە. سەیرە ئەوەی لەبیر نەبێت کە یەکێک لە ئەرکە هەرە سەرکییەکانی میدیا چاودێریکردنی دەسەڵاتە، مەحاڵیشە میدیایەک کە سەر بە دەسەڵات بێت بتوانێت لە هەمان کاتدا چاودێر بێت بەسەر خودی خۆیەوە. سەیرە ئەوەی لە بیر نەبێت یەکێک لە مەرجەکانی سیستمێکی دیموکرات و شەفاف و کراوە، جیاکردنەوەی کایەی سیاسی و کایە گشتییەکانی ترە، وەک میدیاو بازاڕو رێکخراوەکانی کۆمەڵگەی مەدەنی. چونکە لە راستیدا میدیای سەربەخۆ، بە شێوەیەک لە شێوەکان ئەو میدیایەیە کە لە نێوان حیزبەکاندا سەربەخۆیەو لە دەرەوەی کایەی سیاسییە، واتە لە رووی خاوەندارێتییەوە موڵکی هیچ حیزب و جووڵانەوەیەکی سیاسی نیە، بەڵام چاودێرە بەسەر کایەی سیاسییەوەو کاریگەریی راستەوخۆی لەسەری هەیە. روون و ئاشکرایشە ئەمە بەو مانایە نیە کە هیچ فکرو تێڕوانینێکی سیاسیی نیە، بەڵکو بەو مانایەی گەمەکەرێک نیە لە کایەی سیاسیداو، ئامانجی ئەوە نیە رۆژێک لە رۆژان دەسەڵات بگرێتە دەست. بۆ نموونە (رۆبێرت مەردۆخ)ی خاوەنی دەزگای (فۆکس) کە گەورەترین تۆڕی میدیایی ئەمەریکایە، ئەگەرچی لە رووی فکرییەوە کۆنسێرڤاتیڤەو لە کۆماریخوازەکانی ئەمەریکاوە نزیکە، بەڵام نە بە فەرمانی پارتی کۆماری دەجووڵێتەوە، نە ئامانجی ئەوەیە ببێتە رکەبەری دوو حیزبەکەو فەرمانڕەوایی ئەمەریکا بکا. بە هەمان شێوەش تیم وارنەری خاوەنی (سی ئێن ئێن) کە لە دیموکراتەکانەوە نزیکە. دەتوانین هەمان شت لەسەر نیویۆرک تایمزو واشینگتۆن پۆستی ئەمەریکی و گاردیانی بەریتانی و ... هتد، بڵێین. ئەمانە هەموو میدیان و سەر بە کەرتی تایبەتن، پلانی میدیاییان هەیە، نەک بەرنامەی سیاسی بۆ دەسەڵات گرتنەدەست.\nهەر لەو دانیشتنەدا، سەرۆکی حکومەت و هەندێ لەو رۆژنامەنووسانەی لای خۆی کاردەکەن، زۆر باسیان لەوە کرد کە ئەبێ سەرچاوەی دارایی میدیاکان ئاشکرا بکرێت. وتیان ئاشکرایە میدیای حیزب و سیاسەتمەدارەکان لە کوێوە پشتیوانی دارایی دەکرێن، بەڵام پرسیارەکە لەسەر ئەوانەیە کە "لە دەرەوە" هاوکاری مادی دەکرێن. دیارە مەبەستیشیان لە هاوکاریی رێکخراوە قازانج نەویستە خۆرئاواییەکان بوو بۆ میدیای ئازادو میدیای کوردی بەگشتی.\nجارێ با ئەوە بڵێم من بە تەواوی لەگەڵ ئەوە پرنسیپە گشتییەدام کە نەک هەر میدیاکان، بەڵکو ئەبێ هەموو دامودەزگا گشتی و تایبەتەکان شەفاف بن و هیچ شتێکی شاراوەیان نەبێت. ئەمە یەکێکە لە مەرجە سەرەکییەکانی شەڕکردن لەگەڵ گەندەڵیدا. بەڵام پێش ئەوە پرسیارێک هەیە کە ئەو مەنتیقی یاریکردن بە قسەیە خۆی لێ ئەدزێتەوە. ئەویش ئەوەیە: باشە حیزب و سیاسەتمەدارەکان ئەو سەدان ملیۆن دۆلارەیان لە کوێ هێناوە کە لە میدیادا سەرفی ئەکەن؟ داهاتی حیزبەکان چەندەو سەرچاوەکەی چییە؟ مووچەی بەرپرسەکان چەندەو ئەو بودجە زەبەلاحەیان لەکوێ بوو کە لە میدیای سێبەرو سۆشیال میدیای جنێوفرۆشدا سەرفی ئەکەن... هتد؟\nبەڕێزان! جارێ ئێوە پێمان بڵێن ئەو پارە زەبەلاحەتان لە کوێ هێناوە بۆ تەمویلی کەناڵەکانتان کە خەرجی یەک مانگی هەر یەکێکیان چەندین ئەوەندەی خەرجی یەک ساڵی هەموو میدیای ئازادە لەکوردستان، ئەوسا هەقتانە بپرسن سەرچاوەی دارایی خەڵکی تر لە کوێوەیە. کورد ئەڵێ: “دەرزییەک بکە بە خۆتا، ئینجا شووژنێک بکە بە خەڵکدا!". دیارە ئەمە بەو مانایە نیە کە من لەگەڵ ئەوەدابم میدیای ئازاد سەرچاوەی داهاتی خۆی بشارێتەوە، بەڵکو بە پێچەوانەوە پێم وایە میدیای ئازاد ئەبێ دەستپێشخەر بێت لە پڕۆسەی شەفافییەتدا، تەنانەت ئەگەر یاساکانیش پابەندی نەکەن بەوەی بودجەو داهاتی ئاشکرا بکات. ئەوەندەی لە میدیاشدا کارم کردبێت، پەیڕەویم لەو قەناعەتەی خۆم کردووە.\nپاشان خۆ هەر خودی میدیای حیزب و سێبەرو رێکخراوەکانی سەر بە حیزب سوودمەندی گەورەی هاوکاریی رێکخراوە قازانج نەویستەکانی خۆرئاوان، بە هاوکاری و پرۆژەی هاوبەشی کونسوڵخانەکانیشەوە. باشە بۆ بۆ ئەوان حەڵاڵەو بۆ خەڵکی تر حەرام؟ فەرموون دەست لە پرۆژە هاوبەشەکانی نێوان میدیاکان و رێکخراوەکانتان لەگەڵ رێکخراوە نێوەدەوڵەتی و کونسوڵخانەکان هەڵگرن، ئینجا بۆ خەڵکیشی حەرام بکەن.\nسەرۆکی حکومەت وتی لە کوردستان کەس لەسەر کاری رۆژنامەوانی و ئازادی بیروڕادەربڕین نەگیراوە! باسی لەوە کرد رۆژنامەنووس هاوڵاتییەو ئەگەر تاوانێکی ئەنجام دا، دەبێ لە بەردەمی دادگادا بەرپرسیارێتیی تاوانەکەی لە ئەستۆ بگرێت. جەختیشی لەوە کردەوە ئەبێ هەموومان، بە حکومەتیشەوە، پابەندی بریارەکانی دادگا بین.\nسەیرە! هەر لە بندەستی سەرۆکی حکومەتدا مامۆستا بەدەل بەرواری و شێروان شێروانی و هاوڕێکانیان لەسەر خۆپیشاندانی ئاشتیانەو کاری رۆژنامەوانی دەستگیرکران و تۆمەتی ناڕەوایان بۆ هەڵبەسترا، کەچی سەرۆکی حکومەت ئەڵی لە کوردستاندا هیچ کەسێک لەسەر بیروڕادەربڕین نەگیراوە! جارێ با ئەوە روون بکەمەوە کە ئازادی رادەربڕین تەنها پەیوەندیی بە رۆژنامەنووسانەوە نیە، بەڵکو بەپێی دەستوورو یاساکان هەموو هاوڵاتییەک خاوەنی ئەو مافەیەو کەس بۆی نیە لێی زەوت بکات. بۆیە کەس مافی ئەوەی نیە بڵێت بۆ نموونە مادام مامۆستا بەدەل رۆژنامەنووس نیە، کەواتە دەبێ مامەڵەیەکی جیاوازی لەگەڵ بکرێ. ئازادی رادەربڕین مافی هەموو هاوڵاتییەکە، بە گردبوونەوەو خۆپیشاندانیشەوە. بە هەمان شێوە ئەو قسەیە هیچ بنەمایەکی نیە کە ئەڵی شێروان شێروانی ئەندامی سەندیکا نیە، کەواتە رۆژنامەنووس نیە. چونکە لە یاسای رێکخستنی کاری رۆژنامەوانیی ژمارە ٣٥ی ساڵی ٢٠٠٧دا بەم شێوەیە پێناسەی رۆژنامەنووس کراوە: "رۆژنامەنووس: هەر کەسێک کە لە بواری رۆژنامەگەرییدا لە هەر کەناڵیکی راگەیاندندا کاردەکات" (مادەی یەکەم، بڕگەی پێنجەم). واتە ئەندامبوون لە سەندیکای رۆژنامەنووسان نەکراوەتە مەرج بۆ شوناسی رۆژنامەنووسی. شێروانیش سەرنووسەری گۆڤارێک بووە کە مۆڵەتی یاسایی هەبووەو چەندین ژمارەی لێدەرچووە. پاشان کێ وتوویەتی رۆژنامەنووس پارێزبەندیی هەیەو نابێ دادگایی بکرێت؟ رۆژنامەنووسیش هاوڵاتییەو ئەگەر دەستی چووە تاوانێک، ئەبێ وەکو هەموو هاوڵاتییەکی تر بەرپرسیارێتی یاسایی لە ئەستۆ بگرێت. کێشەکە لەوەدایە لەسەر کارەکەی یا خود لەسەر ئازادی بیروڕادەربڕین لە زیندان توند بکرێت. ئەمە نە یاساییەو نە شەرعی.\nئینجا با بێمە سەر دادگاو تاوان. دیسانەوە ئەڵێم من هیچ کێشەیەکم لەگەڵ ئەو پرنسیپە گشتییەدا نیە کە ئەبێ هەموومان پابەندی بڕیاری دادگا بین، بەڵام لە چ هەلومەرجێکدا؟ من هیچ ناڵێم، باسی راپۆرتی رێکخراوە نێودەوڵەتییەکان و بۆچوونی چاودێرانی یاسایی و ئەندام پەرلەمانەکان لەسەر چۆنییەتیی بەڕێوەچوونی دادگایی کردنی مامۆستا بەدەل و رۆژنامەنووس و چالاکوانەکانی تر ناکەم. تەنها ئەوە بەبیر سەرۆکی حکومەت دەهێنمەوە کە لە سەروبەندی خۆپیشاندانەکانی ١٧ی شوباتدا، ئەو کاتەی دادگاکانی سلێمانی فەرمانی گرتنیان بۆ ژماریەک کەس دەرکرد کە هەندێکیان کادری پارتی بوون، فازیل میرانی کارگێڕی مەکتەبی سیاسیی پارتی دیموکراتی کوردستان بە ئاشکراو لە بەر چاوی کامێرای کەناڵەکانی راگەیاندندا وتی: "ئێمە کادرەکانمان تەسلیمی دادگا ناکەین، چونکە متمانەمان بە دادگاکانی سلێمانی نیە". پرسیارەکەش زۆر بە سادەیی ئەوەیە، ئەگەر باڵاترین بەرپرسی پارتی متمانەی بە دادگای کوردستان نەبێ، چۆن چاوەڕێ ئەکەن خەڵکی ئاسایی متمانەی پێ بکەن؟ چۆن داوا لە خەڵکی ئاسایی و هاوڵاتیی ئاسایی ئەم وڵاتە ئەکەن بڕوا بەوە بکەن کە هیچ جۆرە دەستێوەردانێک لە دادگاکاندا نیە؟\nدواجار سەرۆکی حکومەت رەخنەی لەوە گرت کە رۆژنامەنووسان و چالاکوانان لەگەڵ دیپلۆماتە بیانییەکاندا دائەنیشن و باسی کێشەو کەموکوڕییەکانی حکومەتی هەرێم ئەکەن. ئەم قسانە ئەو تۆمەتانەی وەبیر هێنامەوە کە لە دادگا ئاڕاستەی رۆژنامەنووس و چالاکوانانی بادینان کرابوون: "سیخوڕی، دانیشتن لەگەڵ نوێنەرایەتیی دەوڵاتانی خۆراوا لە هەولێر"! ئەو تۆمەتەی دواتر لەژێر گوشاری ئەو دەوڵەتانەدا لە لیستی تۆمەتەکان دەرهێنرا. ئەمە لە کاتێکدایە کە سەری زمان و بنی زمانی حکومەتی هەرێمەکەی ئێمە ئەوەیە ئەو دەوڵەتانە هاوپەیمان و دۆستمانن و ئێمەش بەشێکین لە هاوپەیمانێتیی ئەوان. باشە ئەگەر دانیشتن لەگەڵ ئەو نوێنەرایەتییانە سیخوڕییە، یاخود لانیکەم کارێکی نەشیاو و هەڵەیە، بۆچی رێگە بە میدیاو رێکخراوەکانی خۆتان ئەدەن خواخوایان بێت بانگهێشتی یەکێک لەو کونسوڵخانانە بکرێن و وێنەکەی لە فەیسبووک بڵاوبکەنەوە؟ جگە لەوەش، ئەگەر خەمی ناو و ناوبانگی هەرێمی کوردستانتانە، باشترە رێگە لە پێشێلکارییەکان بگرن و کەموکوڕییەکان چارەسەر بکەن، نەک هەرچی قسەی لەسەر ئەو کەموکوڕییانە کرد، تۆمەتباری بکەن بە سیخوڕی و دەستی دەرەکی. وێنەی هەرێم بە شاردنەوەی کێشەکان جوان ناکرێت، ئاخر لە کوێی دنیادا رووبەرێک دەدۆزینەوە بێ کێشەو کەموکوڕی بێت؟ وێنەی هەرێم بەوە جوان ئەکرێت، جورئەتمان هەبێ بە ئاشکرا باسی کێشەکان بکەین و هەوڵی چارەسەرکردنیان بدەین. بەوە دەکرێت بیسەلمێنین ئێمە هەرێمێکین ناترسین لەوەی لە رووناکیدا باسی کەموکوڕییەکانی خۆمان بکەین و بە جورئەتەوە دەست بۆ چارەسەرکردنیان بەرین. دانیشتنی ئاشکرای چالاکوانان لەگەڵ نوێنەرایەتییەکانی خۆرئاوا کێشە نیە. کێشەی گەورە نفووزو دەسەڵاتی ئەو دەوڵەتە دراوسێیانەیە کە پەیوەندیی رەسمییان لەگەڵ هێزە سیاسییەکانی ئێمە هەیەو هەر رۆژەی زەبرێکمان لێ ئەوەشێنن. بەداخەوە حکومەتی هەرێمەکەی ئێمەش هیچ دەسەڵاتێکی بەربەرچدانەوەیانی نیە، وەک خۆشتان راشکاوانە باسی ئەکەن. کەسیش نازانیت لە دانیشتنە داخراوەکان لەگەڵ ئەو دەوڵەتاندا چی دەگوزەرێ و چی دەوترێ. دواجار ئەگەر دانیشتن لەگەڵ دیپلۆماتە خۆرئاواییەکاندا تاوانە، بۆچی یەخەی ئەوان ناگرن و ئەو چالاکییانەیان لێ قەدەغە ناکەن؟\nئەو قسانەی سەرۆکی حکومەت بۆنی ئەوەیان لێ ئەهات، بیر لە سنووردارکردنی پەیوەندی رێکخراو و دامودەزگا میدیاییەکانی هەرێم لەگەڵ رێکخراوە نێودەوڵەتییەکان و دیپلۆماتە بیانییەکان بکاتەوە. هیوادارم بە هەڵە تیگەیشتبم، بەڵام ئەگەر وابێت، ئیدی تەنها هەنگاوێکمان ماوە بۆ ئەوەی بگەین بە سیستمێکی داخراوی وەک ئێران و میسرو سووریا.


دەستەی دەسپاکی بەشداری وۆرکشۆپی (ڕەوشی دەستە سەربەخۆکان لە هەرێمی کوردستان)ی کرد – ده‌سته‌ى ده‌سپاكى له هه‌رێمى كوردستان\nدەستەی دەسپاکی بەشداری وۆرکشۆپی (ڕەوشی دەستە سەربەخۆکان لە هەرێمی کوردستان)ی کرد\nلەسەر بانگهێشتی ئینستتیوتی پەی بۆ پەروەردە و گەشەپێدان لە بەرواری ٢٣/٢/٢٠٢١ لە هۆتێل بانۆژ لە هەولێر، بەڕێوەبەری گشتی فەرمانگەی خۆپاراستن و شەفافیەت بە نوێنەرایەتی سەرۆکی دەستەی دەسپاکی و بە یاوەری بەڕێوەبەری ئەکادیمیای دەسپاکی بەشدارییان کرد لە وۆرک شۆپی ( ڕەوشی دەستە سەربەخۆکان لە هەرێمی کوردستان ).\nئینستتیوتی پەی بۆ پەروەردە و گەشەپێدان بە هاوکاری سندوقی نیشتیمانی بۆ پاڵپشتی دیموکراسی NED ئەم وۆرک شۆپەی سازکردبوو کە تێیایدا ژمارەیەک لە ئەندامانی پەرلەمانی کوردستان و مامۆستایانی زانکۆ و شارەزایان و نوێنەرانی دەستە سەربەخۆکان و چالاکوانان ئامادەبوون.\nمەبەست لە ئەنجامدانی ئەم وۆرک شۆپە ئاشنایبوون بوو بە کاری دەستە سەربەخۆکان لە هەرێمی کوردستان، هەروەها تیشک خستەنەسەر هەموارکردنەوەی یاسای دەستەکان بوو.\nدواتر دیبەیتێک لە نێوان نوێنەرانی دەستە سەربەخۆکان ئەنجام درا، کە نوێنەرانی دەستەی دەسپاکی و کۆمسیۆنی باڵای سەربەخۆیی هەڵبژاردنەکان و دەستەی مافی مرۆڤ و دیوانی چاودێری دارایی بە شێوەیەکی تێر و تەسەل ئاماژەیان بە کەم و کوڕی یاساکان و پێویستی هەموارکردنەوەیان کرد.\nهەروەها گفتوگۆیان لە بارەی کاری دەستە سەربەخۆکان لە هەرێمی کوردستان کرد.\nهەر لەمیانەی دیبەیتەکەدا بەڕێوبەری گشتی فەرمانگەی خۆپاراستن و شەفافیەت باسی لە کار و چالاکییەکانی دەستەی دەسپاکی کرد و پلان و ئیش و کارەکانی دەستەی بۆ ئامادەبووان روونکردەوە.\nراگەیەنراوی رۆژنامەوانی: پێكهێنانی دادگای تاوانەكانی بەرەنگاربوونەوەی گەندەڵی\nده‌سته‌ى ده‌سپاكى یادى كاره‌ساتى هه‌ڵه‌بجه به‌رز راده‌گرێ


کوردیپێدیا - علی مەلا داود\n🏰 علی مەلا داود | پۆل: شوێنەکان | زمانی بابەت: 🏳 کوردیی ناوەڕاست\nعلی مەلا داود\n6. 👁 حەوێجکە مجێد خلیفە\n7. 👁 حەوێجکە\n8. 👁 دیتیربیش برماغ\n9. 👁 زاکە\n10. 👁 ژهیبە\n11. 👁 سید امین\n12. 👁 سەفیە\n13. 👁 شمامل\n14. 👁 شمشولە\n👁 ئەم بابەتە 629 جار بینراوە


هه‌رێم به‌نداوى پێویستی نییه | ئاژانس\nHome ڕاپۆرت هه‌رێم به‌نداوى پێویستی نییه\nپێنج ملیار مەترسێجا ئاو به فیڕۆ ده‌چێت\nله هه‌رێمى كوردستاندا به‌نداوى پێویست نییه بۆ گلدانه‌وه‌ى سه‌رچاوه‌كانى ئاوى وه‌كو باران و بڕی ئەو ئاوەی به فیڕۆ ده‌چێت ساڵانە پێنج ملیار مەتر سێجایە.\nزیاد حسێن ئه‌ندامى لیژنه‌ى كشتوكاڵ و سه‌رچاوه‌كانى ئاو له په‌رله‌مانى كوردستان به ״ئاژانس״ی ڕاگه‌یاند: ״به هۆی نەبوونی به‌نداوى پێویست له هه‌رێمى كوردستان و ته‌واونه‌كردنى ئه‌وانه‌ى پێشتر بڕیاریان له‌سه‌ر دراوه به‌شێكى زۆر له سه‌رچاوه‌كانى ئاو له كوردستان به فیرۆ ده‌ڕوات، ئه‌مه‌ش زیانێكى گه‌وره‌یه به‌ر ئابووری و سه‌رچاوه‌ى سرووشتیى كوردستان ده‌كه‌وێت״.\nوتیشی: ״ئه‌گه‌رچی ئێمه وه‌ك لیژنه‌ى كشتوكاڵیی په‌رله‌مان حكومه‌تى هه‌رێممان له‌و زیانانه ئاگه‌دار كردووەته‌وه، به‌ڵام به هۆی قه‌یرانى دارایی و ئه‌و بارودۆخه‌ى به‌سه‌ر هه‌رێمدا هاتووه نه‌توانراوه به‌نداوه‌كان ته‌واو بكرێن״.\nبه‌نداوه‌كان ئاوى باران گل ده‌ده‌نه‌وه و دواتر به مه‌به‌ستى كشتوكاڵ و ئاودێرى سوودى لێ وه‌رده‌گیرێت، به‌ڵام نه‌بوونى به‌نداوى پێویست وای كردووه، نه‌توانرێت وه‌كو پێویست سوودى لێ وه‌ربگیرێت.\nكاوه نادر شاره‌زا له بواری كشتوكاڵ و ئاودێری به ״ئاژانس״ی ڕاگه‌یاند: ״له هه‌رێمى كوردستانیش جگه له سه‌رچاوه‌كانى ئاوى سه‌ر زه‌وى، ساڵانه ڕێژه‌یه‌كى زۆر به‌فر و باران ده‌بارێت، به‌ڵام به‌داخه‌وه نه‌وه‌ك ته‌نیا ئه‌و ئاوه گل نادرێته‌وه، به‌ڵكو زۆری ئه‌و ئاوه ده‌بێته هۆی ڕاماڵینى خاك و له‌ده‌ستچوونی ڕووبه‌رێكی زۆری زه‌وی، هاوكات زیانگه‌یاندن به زه‌ویى كشتوكاڵی״.\nوتیشی: ״هۆكاری ئه‌و ڕه‌وشه‌ى كوردستان له ڕووى سه‌رچاوەكانى ئاو بۆ ئه‌وه ده‌گه‌ڕێته‌وه كه هه‌رێمى كوردستان پشتى به داهاتى ناوخۆی نه‌به‌ستووه، بۆیه گرنگى به كشتوكاڵ و سه‌رچاوه‌كانى ئاو نادرێ، له‌گه‌ڵ ئه‌وه‌ش ئێمه كه‌سانى شاره‌زا و پسۆڕی زۆرمان له بواری كشتوكاڵ هه‌یه، به‌ڵام وه‌ك ئاماژه‌م بۆ كرد له‌سه‌ر ئاستى حكومه‌ت پلان و به‌رنامه‌مان نییه״.\nدواى درووستبوونى قه‌یرانى دارایی له هه‌رێمى كوردستان و تێكچوونى په‌یوه‌ندییه‌كانى هه‌رێم و به‌غدا به هۆى ئه‌نجامدانى ڕیفراندۆمه‌وه، نه‌توانراوه پڕۆژه‌كان حكومه‌ت ته‌واو بكرێن، ته‌واونه‌كردنى ئه‌و پڕۆژانه به‌نداوه‌كانیشى گرتووه‌ته‌وه.\nئه‌كره‌م ئه‌حمه‌د به‌ڕێوه‌به‌ری گشتیی به‌نداوه‌كان له وه‌زاره‌تى كشتوكاڵ و سه‌رچاوه‌كانى ئاوى هه‌رێم به ״ئاژانس״ی ڕاگه‌یاند: ״هه‌رچه‌نده بڕیار بوو ئه‌و به‌نداوانه ته‌واو بكرێن كه پێشتر بڕیاریان له‌سه‌ر درابوو، به‌ڵام به هۆی كێشه‌ى نه‌بوونی پاره‌وە نه‌توانرا ده‌ست به كاره‌كان بكرێت، بۆیه له كاتى ئێستادا كاركردن له‌سه‌ر ئه‌و به‌نداوانه وه‌ك خۆی ماوه‌ته‌وه و ته‌واو نه‌كراوه.״\nوتیشى: ״له ئێستادا حه‌ڤده به‌نداومان له كوردستان هه‌یه، كه سێ له‌وانه گه‌وره‌ن و چواردەیان بچووكه و 280 به‌نداوی دیکە دیزاینی بۆ كراوە و20 به‌نداویان له جێبه‌جێكردندان، پێشتریش ئێمه وه‌ك وه‌زاره‌تى گشتوكاڵ یادداشتێكمان بۆ ئه‌نجوومه‌نى وه‌زیران به‌رز كرده‌وه، داوامان كرد یانزه ملیارمان بۆ ته‌رخان بكه‌ن بۆ ته‌واوكردنى هه‌شت به‌نداو، به تایبه‌تى ئه‌وانه‌ى له قۆناغه‌كانى كۆتاییدان״.\nئاماژەی بۆ ئەوەش کرد، كۆی ئه‌و ئاوه‌ی له هه‌رێم گل دراوه‌ته‌وه ده‌گاته پێنج ملیار مه‌تر سێجا، به‌ڵام ئه‌گه‌ر به‌نداوه‌كان ته‌واو بكرێت ده‌توانرێت پێنج ملیار مه‌تر سێجای دیكه گل بدرێته‌وه، به‌مه‌ش هه‌رێم پێداویستیی ناوخۆیی دابین ده‌كات كه 10 ملیار مه‌تر سێجا ئاوە.


فه‌ضڵ و گه‌وره‌یی جیهاد و شه‌هاده‌ت – بنیان جهاد علیه دین سکولاریسم و مذاهب مختلف آن\n۱- عن ام جرام (رضی الله عنه):قال رسول الله صلی الله علیه واله وسلم ” للمائد اجر شهید وللغریق اجر شهیدین (طبرانی ۵۱۸۷ صحیح الجامع .)\nواته : ئه وو موجاهیده ی که ( جیهادی ناوو ده ریا ) سه ری گێج ده بێت پاداشتی یه ک شه هیدی هه یه و ئه و موجاهیده ی که غه رق ده بێت له ناو ئاودا پاداشتی دوو شه هیدی هه یه .\n۲- عن ابی مالک الاشعری (رضی الله عنه) قا ل(صلی الله علیه وسلم) : من فصل فی سبیل الله فمات او وقصته فرسه او بیعره او لدغته هامة اومات علی فراشه بای متن ماشاءالله فانه شهید وان له الجنة (حدیث حسن صحیح الجامع۶۴۱۲)\nواته : هه ر که سێک به بۆنه ی خوا له مه کان و خانه واده ی خۆی جودا بێت و له ڕێگا بمرێت یان ئه سب و ووشتر فڕێداته خواره وه یان مار و دووپشک گازی لێ بگرێت یان له ساحه ی جیهاد\nله سه ر سه رین و فه رش بمرێ ئه وه شه هیده وه به هه شت جێگایه تی.\n۳- عن ابی عبیده (رضی الله عنه) قال قال رسول الله( صلی الله علیه واله وسلم ) ما اغبرت قدما عبد فی سبیل الله فتمسه النار . (رواه بخاری )\nواته : هه رعه بدێک تۆزاوی بێت له پێناوی خوا، ئاگری جه هه نه م نایسوتێنێت.\n۴- عن ابی هریره (رضی الله عنه)” ان رسول الله (صلی الله علیه واله وسلم) قال :(لا یجتمع کافر وقاتله فی النار ابدا) رواه مسلم\nواته : کافر و قاتڵه که ی ( که موسولمان بێت ) له ئاگری دۆزه خ به یه که وه کۆ نابنه وه .\n۵- عن انس (رضی الله عنه) قال( رسول الله صلی الله علیه وسلم) : مامن احد یدخل الجنة یحب ان یرجع الی الدنیا وله ما فی الارض من شیء الا شهید یتمنی ان یرجع الی الدنیا فیقتل عشرة مرات لما یری من الکرامة .متفق علیه\nواته : هیچ عه بدێک نیه که بچێته ناوو به هه شت و ته مه ننا بکات یه ک جاری که بگه ڕێته وه بۆ دونیا ئه گه رچی ته واوی دونیا ماڵی ئه وو بێت ئیلا شه هید نه بێت. حه زده کات بگه ڕێته وه بۆ دونیا و ۱۰ جار شه هید بێته وه به بۆنه ی پاداشت و ڕێزێک که به نسیبی بوه.\n۶- عن ابی هریره (رضی الله عنه) : قال قال رسول الله (صلی الله علیه واله وسلم) : لا یلج النار من بکی من خشیة الله حتی یعد اللبن فی الضرع ولا یجتمع علی عبد غبار فی سبیل الله ودخان جهنم .ترمذی\nواته : که سێک له به ر ره زای خوا بگریه ت ناچێته ناوو دۆزه خه وه تا شیرنه گه ڕێته وه بۆ گوانی حه یوان و هه روه ها خۆل و تۆز له گه ل جه هه نه م کۆنابنه وه .\n۷- عن المقداد بن محدی کرب قال (صلی الله علیه وسلم) : شهید عند الله ست خصال –یغفر له فی اول دفعة ویری مقعده من الجنة ویجار من عذاب القبر ویامن من الفزع الاکبر ویضع علی راسه تاج الوقار ,الیاقوته منها خیرمن الدنیا وما فیها ویزوج اثنتین وسبعین زوجة من الحور العین ویشفع فی سبعین من الاقربائه .ترمذی – ابن ماجه واسناده صحیح\nواته : بۆ شه هید ۶ موژده هه یه ۱- به ڕژانی یه ک قه تره خوێن هه موو گوناهه کانی ده سڕێته وه. ۲- جێگاکه ی له به هه شت پێ نیشان ده درێت.۳- نه جات ده درێت له عه زابی قه بر و له رۆژی قیامه ت له ئه مان و خۆشیدایه.۴- تاج عیزه ت ده خه نه سه ری که یه ک مرواری تاجه که ی باشتره له دونیا و هه موو شتێک له دونیا دا.۵- ۷۲ حۆری پێ ده به خشرێت.۶- ئه توانێ داوای شیفاعه ت بکات بۆ ۷۰ که س له خزمانی یان هاوه ڵه کانی.\n۸- عن ابن عائذ قال رسول الله (صلی الله علیه وسلم) فی جنازة رجل فلما وضع قال عمربن خطاب (رضی الله عنه)لا تصل علیه یا رسول الله فانه رجل فاجر فالتفت رسول الله (صلی الله علیه وسلم) الی الناس فقال هل رآه احد منکم علی عمل الاسلام ,فقال رجل نعم یا رسول الله حرس لیلة فی سبیل الله , فصل علیه رسول الله صلی الله علیه وسلم و حث علیه التراب, وفی روایة( وجبت له الجنة) وقال صلی الله علیه وسلم اصحابک یظنون انک من اهل النار وانا اشهد انک من اهل الجنة وقال یا عمر لا تسال عن اعما ل الناس ولکن تسال عن الفطرة رواه البیهقی فی شعب الایمان مشکاة المصابیح(ج۲…ص..۲۸۶۰).\nواته : پێغه مبه ری ئه کره م ویستی نوێژ بکات به سه ر جه نازه یه ک ئیمام عومه رفه رموی: ئه پێغه مبه رنوێژ به سه ریا مه که چونکه پیاوێکی فاجربوه. پێغه مبه ر ڕووی کرده هاوه ڵه کانی پێی فه رمون : ئایا که سێک بینیویه تی کارێک بکات له کاره کانی ئیسلام بێت؟ یه کێک له هاوه ڵه کان وه لامی دایه وه : به ڵێ! یه ک شه وو حه ره سی کردوه له پێناوی خوا. پێغه مبه ر نوێژی کرد به سه ریا و فه رموی: دۆستانت خه یالیان وایه که تۆئه هلی ئاگری و من شاهیدی ده ده م تۆ ئه هلی به هه شتی و فه رموی : ئه ی عومه ر پرسیارت لێناکرێت له باره ی خراپه کان به ڵام موهیم فیتره ته یه عنی ئیسلام..\n۹- وعن عتبه بن اسلمی قال قال صلی الله علیه وسلم القتل ثلالثه :مومن جاهد بنفسه وماله فی سبیل الله فاذا لقی العدو قاتل حتی یقتل قال النبی (صلی الله علیه وسلم) فیه فذالک الشهید الممتحن فی خیمة الله تحت عرشه ,لا یفضلون الا بدرجة النبوة ,ومومن خلط عملا صالحا واخر سیئا جاهد بنفسه وماله فی سبیل الله فاذا لقی العدو قاتل حتی یقتل قال النبی (صلی الله علیه وسلم ) فیه ممصمضة محت الذنوب وخطایاه ان السیف محاه للخطایا وادخل من ای ابواب شاء, ومنافق جاهد بنفسه وماله فاذا لقی العدو قاتل حتی یقتل فذالک فی النار ان السیف لا یمحوا النفاق . رواه الدارمی\nواته : پێغه مبه ر فه رموی : کوژراوان سێ ده سته ن: ئیماندارێک که به ماڵ و گیانی جیهاد ده کات و کاتێک ده گات به دوژمن شه ڕده کات تا ده کوژریت.پێغه مبه ر ده فه رموێت: ئه و شه هیده خوا سینگی فراوان کردوه و له ناوو خێمه یه له ژێرعه رشی خوای گه وره. پێغه مبه ران ته نها به ده ره جه ی پێغه مبه ری له وو شه هیده گه وره ترن .ئیماندارێک که عه مه لی چاک و خراپی هه بوه وه به ماڵ و گیانی خۆی جیهاد ده کات و کاتێک ده گاته دوژمن شه ڕده کات تا ده کوژریت،پێغه مبه ر له باره ی ده فه رموێت: پاک که ره وه یه وگوناهه کانی پاک بوونه ته وه به ڕاستی شمشێرپاک که ره وه ی گوناهانه. له هه ر درگایه کی به هه شت بی یه وێت ئه توانێ بچێته ژووره وه. و ئینسانی دوو ڕوو و مونافق که به ماڵ و گیانی جیهاد ده کات و شه ڕده کات له به رابه ر دوژمن تا ده کوژرێت. پێغه مبه رده فه رموێت : ئه وو له ئاگری جه هه نه مدایه چونکه شمشێر دوو ڕووی و نفاق پاک ناکاته وه .\n۱۰- عن عبد الله بن عمر بن العاص (رضی الله عنه)ان النبی ( صلی الله علیه وسلم) قال: القتل فی سبیل الله یکفر کل شیء الا الدین رواه مسلم\nواته : ئه و که سه ی له پێناوی خوا ده کوژرێت هه موو گوناهێکی ده سڕێته وه مه گه ر قه رز نه بێت.\n۱۱- عن ای هریره (رضی الله عنه ) ان النبی (صلی الله علیه واله وسلم) قال یضحک الله تعالی الی رجلین یقتل احداهما الاخر به فلان الجنة یقاتل هذا فی سبیل الله فیقتل ثم یتوب الله علی القاتل فیشهد . متفق علیه\nواته : خوای گه وره پێده که نێت به دوو که س که یه کێکیان ئه وه یه که بۆ ڕه زای خوا جیهاد ده کات و ده کوژرێت و ئه چێته به هه شته وه و دوای خوا ته وبه ی قاتله که قه بوڵ ده کات و ئه ویش شه هید ده بێت.\n۱۲- وعن ابن عباس ان رسول الله (صلی الله علیه واله وسلم ) قال لاصحابه : انه لما اصیب اخوانکم یوم احد , جعل الله ارواحهم فی جوف طیر خضر تیرو انهار الجنة تاکل من اثمارها , وتاوی الی قنادیل من الذهب معلقة فی ضل العرش ,فلما وجدوا طیب مکلهم ومشربهم ومقیلهم قالوا من یبلغ عنا اخواننا اننا احیاء فی الجنة ولا ینکلوا عنه المرب فقال الله تعالی انا ابلغهم عنکم فانزل الله تعالی : ولا تحسبن الذین قتلوا فی سبیل الله امواتا بل احیاء…….. رواه ابو داوود.\nواته : پێغه مبه رفه رموی : کاتێک براکانتان له رۆژی ئوحود ئه وه ی به سه ریان هات خوا رۆحی خستنه ناو سینگی چه ند په له ورێکی سه وز که دێن بۆ که ناری ڕووباره کانی به هه شت و ئاو ده خۆنه وه. دوای ده گه ڕێنه وه بۆ چرا ئاڵتونیه کان که ئاوێزانن به عه رشی خوا و کاتێک خواردن و خواردنه وه یان ده ست که وت ووتاری پڕ له له زه ت و به تام ئه بێ به نسیبیان ده ڵێن: کێ له لایه ن ئێمه وه هه واڵ ده گه یه نێت به هاوه ڵه کانمان که ئێمه زیندوین له به هه شت. دلێر بن و مه ترسن.له وو کاته دا خوای گه وره پێیانی فه رمو: من له لایه نی ئێوه پێیان ده ڵێم که ده فه رموێت : و لا تحسبن الذین قتلوا فی سبیل الله أمواتا بل أحیاء عند ربهم یرزقون .فرحین بماءاتاهم الله من فضله و یستبشرون بالذین لم یلحقوا بهم من خلفهم ألا خوف علیهم و لا هم یحزنون .\nواته : هه رگیز وا گومان مه به ن ئه وانه ی که کوژراون له ڕێی خوادا مردوون به ڵکو ئه وانه زیندوون لای په روه رده گاریان رۆزی ده درێن شادمان و دڵخۆشن به وه ی که خوا پێ ی به خشیوون له به هره وفه زلی خۆی شادمانن به وانه ی برا تێکۆشه ره کانیان که هێشتا نه گه یشتوون پێیان له دوای شه هید بوونی ئه مان نه هیچ ترسێکیان له سه ره ونه ئه وانه هیچ خه م و خه فه تێک ده خۆن.\nوآخر دعوانا أن الحمد لله رب العالمین، وصلی الله وسلم علی نبینا محمد وعلی آله وصحبه أجمعین


مام ڕەسووڵ - قەڵەم\nتاریخ ایجاد در جمعه, 13 بهمن 1396 22:54\nتازه گزينگی هەتاو منارەی مزگەوتی گەورەی شاری ئەنگوتبوو، لە ماڵ دەرکەوت.\nخۆی نەبێ کەس نەيدەزانی بۆچی بەو بەيانييه زووه له ماڵ دەرکەوتووە. له سەر سەکۆی قەڵا بەرزەکەی نێو شار ڕاوێستابوو. به لەنگەری گۆچانەکەی خۆی به سەرپێوه ڕاگرتبوو. بەژنی وەک شۆڕەبی، قەفێکی تەواو بەسەر گۆچانەکەیدا چەما بووەوه و بە سيلەی چاوەکزەکانی دەيڕوانييه تەبەقی ڕۆژ.\nبه پشتێنه کودەرييه ڕەنگ کاڵەوه بووەکەی چڵمی لووت و ليکەکەی سڕيی. بەرماڵەکەشی که له دوای مردنی ھاوسەرەکەی بۆی ببووه يادگاری تەمەنی تێپەڕبووی و، زیاتریش له جاران ھەستی به ھاوڕێيەتی لەمێژينەی دەکرد، له سەرشان و مله چەماوەکەی چۆغەکەی داپۆشی بوو. ئاخێکی ھەڵکێشا و ھەناسەی له دەروونيدا تاسا.\nبه کۆمەکۆم و لاتراسکەبەستن ھێدی و لە سەرخۆ له لێژی قەڵاکەوه سەربەروخوار بۆلای حەوز و مزگەوتەکە داگەڕا.\nکەزەبایەکی ساردی پاییزی ڕۆخساری خەواڵووی باوەشێن دەکرد. لە بەرەبەیاندا نەرمە بارانێک کۆڵان و شەقامەکانی ئاوپژێن کردبوو. کۆڵانەکە لەبەر چاوی وەکوو خەنێک وابوو، کە زۆر جار لە شەوی پاییزدا لە سەر خەرمان لە نێو لۆدەکای پاش خۆیانی هەڵدراوەدا دیبووی. بۆنی کاگڵی بە باران پژاویش وەکوو جاران بۆی ئاشنا بوو.\nدەڕۆیشت و لە بەرخۆیەوە دەیگوت:«ئەمەش بەشی من، پیری عاقیبەت شەڕ خۆم!» بیرەوەریکی تاڵ و دڵتەزێن لە ناخیدا چڕۆی کرد، هەواڵی کوژرانی کوڕەکانی هاتەوە بیری. بیرەوەری تێکەڵاو بە ئاڵۆزی دەروونی دەبوو. خەم و پەژارەش دەمارەکانی لەش و گیانی لە بەریەک برد بوو. ڕق و قینیش لە دڵیدا پەنگی خاودبووەوە. سیمای ڕۆمانێکی نەنووسراو بوو.\nسەری هەڵبڕی، چاوەکانی ڕەشکە و پێشکەی دەکرد. تارماییەک دوور دەهاتە بەرچاوی، بەڵام بە تەواوی نەیدەبینی. چاوەکانی سۆمایان نەمابوو. کەمێکی پێچوو، دەنگێک لە گوێدا زرینگاوە. چەند هەنگاوی دی ڕۆیی، گوێی لێ بوو یەکێک بانگی لێ دەکا: «ڕەسووڵ! ئەوە خێرە، بەم بەیانییە زووە لە ماڵ دەرکەوتووی، ئەوە بۆ کوێ دەچی؟» مام ڕەسووڵ به دەنگیدا ناسییەوە، فاتە بێوەژنی هاوسێی خۆیان بوو. لە وەڵامدا گوتی: «فاتە! ئەوە تۆی، چۆنی؟ ئەی ئەو خۆت بۆ کوێ دەچی؟» پوور فاتم گوتی: «وەڵڵا ڕەسووڵ گیان باش نیم، هەمیشە نەخۆشم، شەوانە لە بەر ئێش و ئازار خەوم لێناکەوێ. ئۆقرەم لێبڕاوە. هەر ئەوندە نەخۆشم، هیچم بە بەرەوە نەماوە، بە جارێ پەکم کەوتووە.» مام ڕەسووڵ بە دەنگێکی گڕەوه که لە کانگای ئازاری تەمەنی چەند ساڵەيەوه دەھاته دەرێ ھاتەوە قسە و گوتی: «جا، فاته گيان چۆنبم، پێم له لێواری قەبرە، ھا ئەمڕۆ بمرم ھا سبەينێ، زەليلم، ئەمه چەن ڕۆژه ھەموو بەيانييەک ئه ئەمه ڕێگەمه، بۆ بەدبەختی خۆم ھەموو جارێک به ناھومێدی دەگەڕێمەوه، تۆ نازانی زۆر نه خۆشم، نان و ئاوم لێحەرام بووه، ھەموو ئەعزای ئەندامم ژان دەکا، ھيج کەسێکيش شک نابەم که ئاوڕێکم لێبداته.» پوور فاتم گوتی: «باشە ئەرێ ڕەسووڵە! ئەی دوکتورکە ناڵێ نەخۆشییەکەت چييه و چ نييه؟» مام ڕەسووڵ گوتی: «ئەی بێ بەڵابی، وتنی چی و شتی چی، کچێ خۆ نۆبەم وەبەر ناکەوێ. ھەر ئەمڕۆ نا سبەينێم پێدەکەن، ھەر ناھێڵن دوکتوریش ببينم، ئەوندەی شەل و کوێری وەکوو من لێيه، کەس به سەر کەسەوه نييه، دەڵێن دەرمان دەس ناکەوێ، بەڵام بۆ دەوڵەمەندەکان ھەيه، نازانم له کوێی دێنن! کچێ ھەر فەقير و ھەژار تێدا دەچێ و ماڵوێران دەبێ، ئەوەتا خەڵکی ئەم شاره دەزانن که سێ کوڕم به مەينەتی گەوره کرد و پێگەياند، ئەوەتا ھەر سێکيان کوژران. منيش بێکەس و کار ماومەتەوه، بۆ نەگبەتی ئەم دونيایە."\nمام ڕەسووڵ و فاتێ بێوەژن به قسەی لێره و لەوێ و ئاخ ھەڵکێشان بۆ ژيانی خۆش و ناخۆشی ڕابردوو خۆيان گەيانده نەخۆشخانەکەی شار. سەیر ئەوە بوو لە ساڵۆنی نەخۆشخانەکەدا نەخۆشێکی زۆر دەس له مل ھەڵبەسراو، سەرپێچراو و داماو چاوەڕوانی ھاتنی دوکتور بوون. پياوێکی قيت و قنج و بەکەيف ڕووی له مام ڕەسووڵ کرد و به دەنگێکی بەرز و له خۆڕازی پرسی: «ئەرێ مامە دوکتور نەهاتووە؟» مام ڕەسووڵیش کە پاڵی به ديوارەکەوه دابوو، بەلەنگەری گۆچانەکەی خۆی له سەر پێ ڕاگرتبوو. له جوابدا بەدەم ناڵه ناڵەوه گوتی: «نازانم، ئەونده دەزانم که من لەمێژه لێرەم دوکتورم نەديوە، بەناخێری گيانم ھاتووم بۆلای دوکتور، مەگەر خودا خۆی بزانێ چەنده نەخۆشم، له بەر ئێش و ئازار خەوم لێناکەوێ، خواردنيشم لێحەرام بووه، ئەمه چەند ڕۆژه ھەموو به يانييەک له پێش ھەمو کەسدا دێمه ئێره ھەرجارێکيش که ھاتووم جوابيان کردووم. نازانم چ بکەم و خاکی کوێ به سەر خۆمدا بکەم.» دیارە کە کابرای قيت و قنج ڕووی لێ وەرگێڕا و گوێی نەدا به قسەکانی مام ڕەسووڵ. کەچی بە حاڵەش مام ڕەسووڵ له سەری ڕۆيی و دەردەدڵی کرد. له سەر و بەندی قسەکانی مام ڕەسووڵ دا خەبەريان دا ئەوه شوکر دوکتور ھات. زۆری پێ نەچوو کە کوڕێکی باڵابەرز، و به دەماخ، به چاوه تريفەدارەکانی سەرنجێکی خەڵکەکەی دا وەکوو فريشتەيەکی سپيپۆش له چاوان ونبوو. کابرای قيت و قنج کە له سەر سەندەڵيەک دانيشتبوو و قاچێکی نابووه سەر قاچێکی، که ئەو خەبەرهەی بيست، بەگوڕ له جێگای خۆی ڕاستەوه بوو، چووه پێش درگای ژوورەکەی دوکتور و به شێوەيەکی فەرماندەرانه به کابرای درگاوانی گوت بە جەنابی دوکتور بڵێ حاجی کومێته لێرەيه و کاری به جەنابته، کابرای درگاوان به بيستنی ناوی حاجی و کومێته تەواو شڵەژا و به پەله خۆی کرد به ژوورەکەی دوکتوردا. زۆری پێنەچوو ھاتەوه به فەرموو فەرموو درگای بۆ حاجی خسته سەر گازی پشت.\nنەخۆشەکان وێکڕا کرديان به ھەراوھوريا. چەن که کەسێک به تووڕەيەوه چوون بەگژ درگاوانەکه دا پياوێک که منداڵێکی بەباوشەوه بوو زۆر به تووڕەی ھاواری کرد: «بۆ نۆبەبڕی دەکەی خۆ نۆبەی ئەو نەبوو، چ خودا ھەڵدەگرێ! خۆ ئێمه کافر نين و ئەو موسوڵمان، ئێمەش موسوڵمانين وەکوو ئەو، بۆ فەرق و جودايەتی دەخه؟» بەدوای قسەکانی ئەوادا، بوو به ھەرا و بگره و جێمکه و ڕێم بەرده و پاڵ پێوەنان. لاوێک که بەڕواڵەت و جلوبەرگيدا خوێندەوار دەھاته بەرچاو ھاته جواب و گوتی: «جەنابی حاجی تا دوێنێ دوعای بۆ عومر و ماڵی شا دەکرد، کەچی ئەمڕۆکه ھەمەکارەی کومێتەيه! ناوی خۆی ناوە حاجی. ئاوڕێکی داوه و ڕووی کرده مام ڕەسووڵ و کوتی ئا ئەم پياوه ھەژاره سێ کوڕی شەهیيد بووه، ئەوەتا خۆشی لەوانەيه بمرێ بۆ دڵدانەوەی مام ڕەسووڵ مامە گيان ناڕەحەت مەبه ئەم دەرده تەنيا دەردی تۆ نييه، ئەمه دەردی زۆربەی ميلەتی ئێمەيه، خەڵکی ديکەش ھەر وەکوو تۆ وان، دڵت له خۆت دانەمێنێ.» خەڵکەکه گوێيان دابووه قسەکانی کوڕه و زۆريان پێخۆش بوو. بەڵام بەباشی لێی حاڵی نەدەبوون. ئەوانەش که لێی حاڵی دەبوون نه نەيان دەوێرا دەنگی لەگەڵ ھەڵبڕن. مام ڕەسووڵ به بيستنی قسەکانی ئەو کوڕه و دڵخۆشی دانەوەکەی خوێنی ھەتا جۆش و کوڵا. خۆی دەکوتی که بچێته پێشەوە، بەڵام ھێزی ئەوەی نەبوو. خەڵکەکەش ھەر خۆيان تێ دەترنجاند ھەر کەس له ھەوڵی ئەوەدا بوو که خۆی زووتر نۆبەی وەبەر کەوێ. مام ڕەسووڵ به ھەر حاڵێک بوو خۆی گەيانده بەردرگای ژوورەکەی دوکتور. دەستەکانی کەوتبوونه لەرزين. ئاواتەخوازی ھێزەکەی جاری جارانی بوو، بەڵام داخی داخانم. فاتێ بێوەژنيش له گۆشەيەکی ساڵۆنەکەدا له سەر زەويیەکه دانيشتبوو، دوعای دەکرد و دەپاڕاوه و دەیگوت: «خوا خۆی کاری هەموو موسوڵمانان ڕاست بێنێ، ئۆممەتی محەممەد هەر دەبێ ڕوو له درگای خودا بکەن، خودا خۆی لەو دونيا جەزای بەخێرمان بداتەوه. خەڵکی ئەم زەمانه ئەوندە خراپ بوون، ھەر باشه که خودا غەزەبیشمان لێناگرێ» کوڕه لاوەکه لەلايەکەوه قسەکانی فاتێ بێوه ژنی پێناخۆش بوو، لەلايەکی ديکەوە دڵی بۆ ئەو خەڵکە ڕەش و ڕووته دەسووتا، سەری لەقاند و لەبەر خۆيەوه دەیگوت: "تا ئەم ميللەته تێبگەن و له سەر حەقی خۆيان بێنه جواب زەمانێکی دوور و درێژه." زۆری پێنەچوو نيگابانی نەخۆشخانەکه و دوو کەسی دی وەژوورکەەوتن و دڕيان به خەڵکەکە دا و چوونه پێش، ڕاست چوون بەره و ڕووی کوڕەکه، به بێ پرس و جواب دەستی کوڕەيان بەست و وەپێش خۆياندا و برديان و ڕۆين. له نێو خەڵکەکەدا چەن کەس بە سرته دەيانچپاند به گوێی يەکدا، ئەوە چبوو، بۆ ئەو کوڕەيان برد؟ مام ڕەسووڵ چاوی پڕ بوو له فرمێسک پێی وابوو که ئەوەش چوارم کوڕی بوو کە گيرا و ئيدی نايبينێتەوە\nلەو کەين و بەينەدا بوو، له پڕێکدا درگای ژوورەکەی دوکتور کراوه. مام ڕەسووڵ که لەپێش درگاکه ڕاوێستا بوو، تخێل بوو. به ئاستەم نووزه يەکی لێوه ھات. فاتێ بێوه ژن ھاواری دەکرد و لاڕوومەتی خۆيی دەڕنی و دەيگوت: «ئەيەڕۆ فريا کەون مەلا بانگ کەن با ياسينی له سەر بخوێنێ، ڕەسووڵە! نەخێر کوشتی، حاجی زگتێڕ کوشتی، درگاکەی دا بەسەريدا، کچێ بۆ خاتری خودا فريای کەون، ئەيەڕۆ خۆ ڕوحم و دڵ نەماوه!» لەگەڵ گريان و شيونی فاتێ بێوه ژن و دەنگه دەنگی خەڵکەکه، دوکتور پێحسا، زۆری پێ نەچوو کە ھاته دەرەوە که چاوی به مام ڕەسووڵ کەوت گوتی زوو له سەر ئەو تەخته ڕايکێشن پەرستارێک و يەک دوو کەسی دی يارمەتی فاتێ ياندا و تەرمی مام ڕەسووڵ يان له سەر تەختەکه ڕاکێشا. دوکتور موعايەنەی کرد، ئاخێکی ھەڵکێشا و گوتی لایبەن تازه ھيچ ناکرێ لێبوەتەوه، بزانن کەس و کاری کێيه با بێن بيبەنەوە نيگابانی نەخۆشخانەکه و دوو مەئموور به بەمڕ ومۆچييکی سەر سوڕھێنەرەوه بەرەو ڕووی خەڵکەکه ھاتنەو و گوتيان وەخت تەواو بووە، بڕۆن بەيانی وەرنەوە.\nبۆچی دەنووسین (دووابەش)\nبۆچی دەنووسین (٣٩)\nبا پێت بڵێم، خۆشەویستی بەشێکی لەگەڵ تۆ مرد و بەرەو ئاسمان کشا و بەشەکەی تری لە هەندێ کلیسادا بەجێماوە. ئەرێ،... هەندێ کلیسا و بەس. ئەو قەشانەی کە لە خەڵوەتی خۆیاندا پێیان وایە ئەوان مەسیحیی راستەقینەن! وادیارە نازانی کە دینەکەی تۆ بە زەبری شمشێری ئەوانەی تۆیان کوشت دونیای گرتەوە، نەک بە خۆشەویستییەکەی تۆ.


سه‌رگوتار: ره‌نج كێشان له ئێراندا - 2004-05-05\nی مانگی پـێنج ٠٥, ٢٠٠٤\nبهزاد نه‌به‌وی یه‌كێك له جێگرانی سه‌رۆكی په‌رله‌مانی له سه‌رۆیشتنی ئێرانه. به‌ڕێز بنوی بڕیاری دا به‌ر له ته‌واو بوونی مۆڵه‌ت پارلمان ده‌ست له كار بكێشیته‌وه. ئه‌و گوتی بۆ ریفۆرمیسته‌كان ممكین نه‌بو درێژه به كاریان بده‌ن چونكه پێكهاته توندپارێزه هه‌ڵبژێردراوه‌كان په‌كی پالمانیان خستووه. به‌ڕێز نه‌به‌وی گوتی من ده‌ست له كار ده‌كێشمه‌وه چونكه ناتوانم وه‌ك جێگر به‌رگری له مافه‌كانی خه‌ڵكی بكه‌م."\nله مانگی 2 هه‌ڵبژاردنی كۆنتڕۆڵ كراوی په‌رله‌مانی له ئێران به‌ڕێوه‌چوون. شورای نیگهبانی هه‌ڵنه‌بژێردراو كه ئه‌ندامه‌كانی مه‌لای ڕادیكالی ئیسلامیه‌كانن ڕه‌دی سه‌ڵاحیه‌تی دا به یه‌ك له سه‌ر سێ 8200 كه‌سی داخوازی پاڵێوراوه‌تیان كردبوو.\nمحسن میردامادی ئه‌ندامێكی په‌رله‌مانی ئێران ده‌ڵێت به‌رێكانی ره‌تی سه‌لاحیه‌ت دانی ئه‌م ژماره زۆره توندره‌وان ده‌خوازن ته‌نیا ئه‌وانه‌ی وه‌ك خۆیان بیرده‌كه‌نه‌وه ده‌سهه‌ڵاتی په‌رله‌مانی داهاتوو بگرنه ده‌ست. ده‌مڕاستی وه‌زاره‌تی ده‌ره‌وه‌ی ئه‌مریكا ڕیچارد باوچه‌ر گوتی هه‌ڵبژاردنی ئازاد و ره‌وا ده‌بێ له ئێران و شوێنه‌كانی دی جیهان بكرێن به دابوونه‌ریت.


دەستگیریی کەسانی هاوپەیوەند بە سیستەمی هەواڵگریی ئەمریکا لە ئێران - Mehr News Agency\n28 sermawezê 2019 - 02:00\nNews Code 29563\nبە ڕاپۆرتی ئاژانسی هەواڵی مێهر، بەڕێوەبەری گشتیی دژە سیخۆری وەزارەتی ئیتلاعات ڕایگەیاند: بەڕێوەبەری گشتیی دژە سیخۆری وەزارەتی ئیتلاعات ڕایگەیاند: تاقمێک کە هەوڵی کۆکردنەوەی زانیاری لە بشێوییەکان و گواستنەوەی بۆ دەرەوەی وڵات و گەیاندن بە بیانییەکانیان دەدا، بەر لە هەر هەنگاوێک ناسراون و دەستگیر کران.\nڕاشیگەیاند: ئەو کەسانە کە لە قەوارەی هاووڵاتی هەواڵنێر لە وڵاتانی جۆراوجۆر و بە بوودجەی سیستەمی هەواڵگریی ئەمریکا (CIA) ڕاهێنانی پێویستیان دیوە، پاش تەشەنەسەندنی بشێوییەکان دەرکەوت کە فەرمانی بەشداری لە بشێوییەکان و ئامادەکردنی ڕاپۆرتی وردبینانە و ڤیدئۆییان پێ دراوە.\nبەڕێوەبەری گشتیی دژە سیخۆری وەزارەتی ئیتلاعات جەخیشی کرد: ٦ کەس لەو کەسانە لە کاتی ئامادەبوون لە بشیوییەکان و پێڕەو کردنی فەرمانی سیستەمگەلی هەواڵگری دەستگیر کراون و هەروەها ٢ کەسی دیکەش لە کاتی کۆکردنەوەی زانیاری و گواستنەوەی بۆ دەرەوەی وڵات، بەر لە دەرچوون لە وڵات ناسراون و دەستگیر کران.\nناوبراو هەروەها جەختی لە هوشیاری و ئاگاداریی سەربازانی بێ ناو و نیشانی ئیمام زەمان (عج) بۆ پاراستنی نیزامی پیرۆزی کۆماری ئیسلامی ئێران کرد و وتی: کەسانی هاوپەیوەند بەو تۆڕە لە ئاستی وڵاتدا پێوشوێن گیراون و لە ئەگەری هەر جۆرە هەنگاوێکی دزی ئاسایشی نەتەوەیی کۆماری ئیسلامی ئێران، هەڵسوکەوتی دادگایی و ئەمنیان لە گەڵدا دەکرێت.


من و حه‌زقيل (20)\nەدوای ئەوەی .. لەگەڵ کۆمەڵێك لە هاوڕێکانی هێرۆ بووە شەڕمان و ... کۆتایی هات هەردوولا وویستمان بڕۆین .. دەنگێك لە دوامەوە هات بەزمانی نەرویجی ووتی : بەڕێز ماکوان .. هاوکاریت ناوێت ئەمانە چیان لە تۆ دەوێت..\n- منیش کە ئاوڕم داییەوە حەزقیل بوو .. لەڕووی دەروونیەوە زۆر باش بووم لە دوانمدابوو.. بەدەم پێکەنینەوە روو حەزقیل ڕۆشتم .. لەدڵی خۆمدا وام دانابوو هەتا هێزم تێدایە یەك دانەی پێدا دەکێشم ..!!\nووردە وووردە بەدەم پێکەنینەوە رۆشتم .. ووتم: هەلوو خاڵە حەزقیل .. چۆنی باشی دەنگو باستان ئەوە ماوەیەکە دیار نین .. بەڕاستی تاقەتم بۆت چوو بوو.. !! من هەرچەندە بەرەو روی دەرۆشتم ئەویش ووردە ووردە دەڕۆشتە دواوە.. ووتم : خاڵە حەزقیل ئەوە بۆ دەڕۆیتە دواوە..!؟\n- حەزقیل: خاڵە ماکوان هاتنەکەت ترسناکە، ئەڵێت بۆشەڕ دێت بۆلام .. تۆ دەزانیت ئێمە دەتوانین ئێوە بفرینینو بتانکوژێن، ئەگەر نیازی شتێکت هەیە ، واز بینەو با دوو قسە بکەین .!؟\n- ماکوان : دڵنیام لەوەی کە جنۆکە عیلمی غەیب نازانیت و ناتوانیت دڵی من بخوێنیتەوە، بەڵام هەستم کرد بەوەی کە ئەویش هەستی بەوە کردوە کە من شتیکم لە ژێر سەردایە..\nیەکەسەر وەڵامم داییەوە : ووتم جا - ئەگەر ئیوە ئەوەندە بە جورئەتو ئازا بوونیە ێیستا مرۆڤتان لە سەر زەویدا نەهێشتبوو.. بەئاسیی ووتم: لێیانی من.. بۆ ئاسانە هەرکات بمەوێت لێتدبەم عەزیتتت بدەم .. بە قورئانو سوننەت ئەوسوتێنم ..!\n- حەزقیل: ماکوان.. تۆ دەزانی لەسەردەمی محمد پێغەمبەرەکەتاندا .. ئێمە دوو هاوڕێ محمدمان فڕاندو یەکێکیمان سەربڕی.. ئەوی ترشیمان کوشت..!!؟\n- ماکوان : ئەزانی درۆ دەکەیت ئەو فەرموودەیە بەخزمەتی گەیشتووم .. هەندێك دەڵێن راستە .. وهەندێکیش دەڵێن ئەوە لە- دیاری ثەمودا - بوون پێغەمبەر فەرمووی ..صلی اللە علیە وسلم : دوور مەکەونەوە بەقسەی پێغەمبەریان نەکرد و پاشان با بردوونی نەك ئێوە ..!\nئەوە فەرمودانەی کە هاتووە جنۆکە مرۆڤ دەفڕێنێت هەمووی خورافاتە .. ئەگەر گریمان قسەکەی تۆش راست بوو ، چونکە هەندێك لەزانایان ئاماژەیان پێداوەکە جنۆکە خەڵکیان فڕاندوە .. ئەوا لە شەیتانی مرۆڤەو هاوکاری خۆتانە بۆیە تواناتان هەیە بەسەریدا..!\n- حەزقیل : باشە باهەندێك گفتوگۆ بکەین .. ماکوان ڕازیت.. بەس تکاییە هیچ مەکە بۆئازاردانی من .. باشە، پێم خۆشە قسەت لەگەڵ بکەم ؟!\n- ماکوان : بە مەرجێك ئەگەر راستگۆ نەبوویت ئەوندە ئایەت دەخوێنم تا ئەونێرمەوە بۆ مەغریب..؟تەنها راستگۆبە..؟ باشە؟\n- حەزقیل: باشە بەمەرجێك نەڕۆیتە ناو ژیانو جیهانی ئێمە تۆش.. داواکاریەکانت کەدەیکەیت تۆش دەبێت دواکاری من قوبوڵ بکەیت، چەندم بەقسە دەکەیت ئەوندەت بەقسە دەکەم ..؟\n- ماکوان : من هەموو شتێك قوبوڵ دەکەم ..لەچوارجیوەی دینەکەمدا .. خۆم وەك تۆ کافر نیم .. ناتوانیت بەئارەزووی خۆت مەرجم لەسەر دابنێیت ، پێت خۆش نیە .. ئەتوانیت ئێستا بڕۆیت ئەگەر ناڕۆیت خۆم ئەفڕێنم ..؟!\n- حەزقیل: فەرموو بزانم چیت دەوێت ماکوان، بەس بەخوا زۆر بێنیازی .. بۆ وا خۆت نیشان ئەدەی پێویستت بە هیچ نیە، وەك خۆتان دەڵێن زۆر لە خۆت رازیت ؟\n- ماکوان : بەدڵناییەوە لەخم ڕازیم .. چونکە خاوەنی ئیسلامم..من تەنها پێویستم بەخوایە مەخلوقێکی زەلیلی وەك تۆ چیە ، تا - داوات لێبکەم ..\nئادەی تۆ کێت بۆچی هاتوویت چیتان لەمن دەویێت .. پەیوەندی تۆ چییە لەگەڵ سەسیل دا.. ئەمم پێبڵێ..؟\n- حەزقیل: ساحیرێك هەیە .. لە کوردستان.. ئەو سیحری لێکردوویت، کەسێك داوی لێکردوە کە سیحرت لێبکات .. زۆر هەوڵیداوە .. لەگەڵ تۆ و چەند کەسایەتێکی تریش بکات ، نەیتوانیوە کاریگەری ..جادوەکەی بەگەینێتە تۆ، داوای کردوە لە ڕێگای ئێمەوە کارەکەی ئەنجام بدەین..؟\n- ماکوان : ئەو ساحیرە کێییە ناوی چییە لەکام شارە بۆ من بەتەنها .. لەکوردستانەوە ؟\n- حەزقیل: من نازانم بۆچی تۆ .. ئەوەندە دەزانم کە ئەو ساحیرە داوای لێکردووین.. کە تۆ ببستین و پاشان بچینە ناو لاشەت ، ئینجا ئەو کەسە کێیە دوای کردوە ، من نایناسم تەنها فەرمانەکەی جێبەجێدەکەم ئەویش ساحیرەکە ناناسم .. منیش لە ناو گروپێکدا کاردەکەم بۆ رۆحانیەکی ساحیر لە ڕێگای ئەوە راسپێدراووم ..!\nماکوان: بەستنی چی ؟ من سێجار ژنم هێناوە..!\n- حيزقیل : لەئێستاوە هەوڵمانداوە .. نەمنتوانیوە\nماکوان: لەدڵی خۆمدا وام بە باش زانی بانگەوازی ئەم جنۆکەیە بکەم ، چونکە پێغەمبەری خوا صلی اللە علیە وسلم، بۆ ئەوانیش هاتووە ئیسلام دینی هەمووانە ...\nباشە حەزقیل.. تۆ لەوە ناترسیت بمریت و بچیتەوە بەردەم خوای پەروەردگار..؟\nتۆ نازانیت من و تۆ.. هەردووکمان خوای گەورە ئیسلامی بۆ ناردووین ، بۆ بەندایەتی دروست بووین ، تۆ کوا سوجدە نابەیت بۆ پەروەردگارەکەت .. دژایەتی دینی خوا دەکەیت شوێن پێغەمبەرەکەی ناکەویت بۆ وادەکەیت حەزقیل؟ ، ئەی نازانی بەهەشت و جەهەنم هەیە ؟\nخۆت بۆ کێ ئاوا زەلیل دەکەیت بۆ نابیتە پیاوچاك و لەخوابترسە واز لە کۆیلەیەتی بێهێنە ؟ بۆ کار لەگەڵ ساحیر وشەیتان دەکەیت ؟ خوای گەورە تەنها رێزی لە ئێمەی مرۆڤو جنۆکە گرتوە ئەقڵی پێبەخشیوون ، تەکلیفی بەندایەتی لێکردووین ..واتا رێزی گرتووین کەرامەتی پاراستووین تۆ بۆ دەیشکێنی حيزقیل؟\nتۆ دەبوو زووتر بڕوات بهێنیە ، هەست ناکەیت بە قورئانی خوای گەورە راوت دەنێین ، لە موسڵمانان دەترسن ئەمە مانای ئەوەنیە دینی ئیسلام دینێکی پاك و بێگەردە وڕاستە ؟ .. تۆ نازانی ئیبلیسی شەیتانی خزمتان نەفرەتلێکراوە لەدنیاو قیامەتدا ..؟\n(من واهەستم کرد ئەوانیش ژیانیان وەك خۆمانە ووتم وا ٥٠ ساڵی تر ژیایت ؟)-\nلەخوا بترسە زوڵم بۆ لە من دەکەیت ولەخەڵکی تریش، زووڵمکردن لەخەڵکی و جا چ مرۆڤ بێت یان جنۆکە ئەوە یەکێکە لە تاوانە گەورەکان .. سوتاندنی لەدواییە ولەدۆزەخدا دەمێنیتەوە .. بۆ دەبێت بچیتە ئاگری جەهەنم لەپێناوی کەسێکی تردا ، تۆ وەك قامچی دەستی خۆی بەکاردنێت و لەمسەر بۆ ئەوسەری دوونیا دەگەرێت ، هەست ناکەیت ژیانت وەك ژیانی باڵدارێکی ئاژەڵە و پەلەوەرە؟\nئینجا باسی ئەو کۆمەڵە جنۆکەیەم بۆ کرد .. کە ئیمانیان بە پێغەمبەر صلی اللە علیە وسلم هێناوە ئەو سورەتی جنۆکەم بۆ خوێندەوە .. (خوێنەر - دەتوانێت لێرەدا واتا لەو لینکەداسورەتی جنۆکە بە تەفسیری کوردیەوە بخوێنتەوە ..) http://www.peyamber.com/TafsirDetail_48_3\n(لەداهاتوودا کە کرا بەکتێب ئەم باسە لە کتێبەکدا دەیونوسین .. هەموو ئایەت وتەفسیرەکانی)\n- حەزقیل : ماکوان .. بۆ تۆ وا دەزانی ئاسانە .. ئەگەر بزانن بوومە موسڵمان دمکوژن جنۆکەکانی تر..!\n- ماکوان : من ژیانی ئێوە نازانم چۆنەو سیسیتەمی ژیانتان چۆن دەروات ، بەڵام بەدڵنییایەوە ئیسلام بوون هەر زۆر ئاسانە تۆ خوات هەیە ئەوان کێیان هەیە ؟، ئەی مەگەر لە ناو ئیوەدا موسڵمان نیە ؟ ئەی بۆچی ئەوان ناکوژن بڕۆ ناو ئەوان .. لەوان نزیك بەرەوە.. حەتمەن دەتپارێزن.. تۆ تەمەنت چەندە حەزقیل ؟ ماڵو منداڵت هەیە ؟\n- حەزقیل: من تەمەنم ٣٣٠ ساڵە ، ! ١٨ منداڵم هەیە دوو جار هاوسەرگیرم کردوە .. دوومنداڵم بەدەستی ئێوەی مرۆڤ کوژراوە..! هەر ئەوەش وای لێکردم کە دژی مرۆڤەکان کار بکەم .. دەنا من کەسێکی مەسیحی بووم پێشتر لە ئەرتۆدۆسەکانی مەسحی بووم . ماوەیەك بوومە جولەکە و دوای ئەوەش ئێستا هیچ دینێکم نیە لەگەڵ گروپی شەیتانێکی ساحیر کاردەکەم ..دژی ئێوەی مرۆڤم .. زۆریش گەڕاوام ئەوەتەی ئەم کاری سیحر و جادەوە دەکەم هەستم کردوە کە تەنها ئاین یئیسلام راستە ..!\n- ماکوان : کێ منداڵەکانتی کوشتووە.. پێم ناخۆش بەڕاستی حەزقیل شەڵڵا خۆت بوویتایە ، بەس بۆ منداڵەکانت بەڕاستی پێم ناخۆش بوو.. ئەی چۆن مردوون کوژراوون؟؟\n- حەزقیل : مرۆڤ کوشتونی .. یەکێکیان سوتاوە لە نێوانی جەنگی عێراق و ئێراندا ..بە هۆکاری کیمایا و دانەکی تریشم لە ئەوروپا کوژراوە لە جەنگی جیهانی دووەمی ئێوە ..!!\n- ماکوان : ئەی باشە تۆ تەمەنت ٣٣٠ ئەمە چەند ئەژین ، ئایا تۆ گەنجی پیری تۆ ئێستا ئەم لاشەیی بەکاری دینی چییە..چۆنە ؟\n- حەزقیل : ئێمە وەك ژیان هەزار بۆ هەزارو دووسەد ساڵ دەژین ، وەك ئێوە لاشەمان هەیە و رۆحیشمان هەیە ، بەڵام ئێمە وەك ووزەو واین ئێوەی مرۆڤ نامانبینن ، هەر ئەم ووزەییە دەتوانێن خۆمانی پێبگۆرینە سەر لاشەی مرۆڤو ئاژەڵ، ئەویش هەموو لە جنۆکەکان ناتوانن هەندێکمان نەبێت!!.. وەك ئێوە دەمرین و دەژین و نان دەخۆینو وەك ئێوە خاوەن ماڵو حاڵی خۆمانین ، من تەمەنم گەنجە.. واتا زۆریش گەنجم ، ئەوەش بزانە ئێمە لەئێوەی مرۆڤ زۆرترین دە ئەوەندەی ئێوە دەبین.!!..\n- ماکوان : ئەی بۆ موسڵمان نابیت حەزقیل، ژیانت بەخۆشی بەریتە سەر و من و تۆش ئەوکات دەبینە برا ؟..\n- حەزقیل: ماکوان من نزیکەی ٤ بۆ ٥ ساڵە ئاگاداری ژیانی تۆم .. کەسێکی زۆر خاوەن پەرژینی .. ئاگام لە تاوانەکانت بووە ..ئاگام لە چاکەکانت بووە .. ئەوەی منی سەرسام کردوە چالاکی و چاونەترسیتە لە هەموو شتێك .. تاوانت کردوە ، بەڵام زوو پەشیمان بوویتەوە ، هەوڵت داوە خەڵکی بۆ ئیسلام بژین ..\n- ماکوان : .. ناچار خۆم بە بەهێزتر نیشاندا.. ووتم ئێمەی موسڵمان هەموواین خوای گەورە بە ئیسلام عەزیزی کردووین.. بەهێزین ، نە لەمردن سڵ دەکەین لە ژیان ، بەڵکو- تیگەیشتووین لەوەی بە ئازایەتی لە ژیانمان هیچ کەم ناکات، بەترسنۆکیش هیچ لە ژیانمان زیاد ناکات ئەو قەدەرەیە کە بۆمان.. نوسراوە .. جا ئیتر بۆ بترسین ..؟\nحەزقیل : ڕاستە .. هەر ئەوەشە وا کردوە ئێوە لە ئێمە ئازاترو بەهێزتربن.. بۆیە زەوی بۆ ئێوە بوو.. نەك ئێمە..\nماکوان : جا کە ئەمە دەزانی بۆ ئیمان ناهێنی ، نەكو- نیزەکێك ، ئاوێکی گەرم .. فیشەکێك تۆپێکت بەربکەویت .. دوای بمریتو کافری لە جەهەنمدا بمێنیتەوە ، بە ئەبدەی .. واتا نە رۆژیکەو نە دوو ساڵەو نەملیۆنێك ساڵ هەتاهەتاییە ..بێ پایانە حەزقیل گیان .. فریاکەوە نەکو ڕسوای دنیاو قیامەت بیت..\n- حەزقیل: باشە ماکوان موسڵمان دەبم، بەڵام هاوکاریم بکە .. با جنۆکەکانی ترنەم کوژن ؟\n- ماکوان : جا باشە چۆن هاوکاریو بکەم .. خۆناتوانم کڵاشینکۆفێك هەڵگرم ببمە پاسەوانت .. من نازانم چی بکەم ؟\n- حەزقیل: عەلی دەتوانێت ؟\n- ماکوان : عەلی یەمەنی خۆمان ؟\nحەزقیل : بەڵێ .. ئەو ..!\nماکوان : باشە بەسەر چاو.. ئەوە هەر زۆر ئاسانە .. بەڵام بۆ ئەوەی من دڵنیا بم .. شایەتومان بینە و تەوبە بکە .. با منیش بەجدی کارت بۆ بکەم ؟\nحەزقیل : اشهد ان لا اله الا الله واشهد ان محمدا رسول الله... کەوای گووت وویستی تۆبە بکات ، گوێم لەهاواری حەزقیل بوو.. سەسیلم لەدوای خۆمەوە بینی .. ووتی بەتامی چیت ماکوان .. هەروا بەسەرتەوە ناڕوات.. زۆر خراپت بەسەر دێنم و .. ئەوڕمداوە بەلاحەزقیل نەمابوو .؟\nبۆ خوێ،دنه‌وه‌ى به‌شى شازده‌هه‌م كليك لێره بكه\nبۆ خوێندنه‌وه‌ى به‌شى حه‌فڤده‌هه‌م كليك لێره بكه\nبۆ خوێندنه‌وه‌ى به‌شى هه‌ژده‌يه‌م كليك لێره بكه\nبۆ خوێندنه‌وه‌ى به‌شى بيسته‌م كليك لێره بكه


www.sardasht.net: ئــــــــــەم ڕۆژانـــــــەی لـــەبـــیــر نــــاچــنـــەوە : خــدر پاکدامه‌ن\n:::::::: ئــــــــــەم ڕۆژانـــــــەی لـــەبـــیــر نــــاچــنـــەوە : خــدر پاکدامه‌ن\nبەشی ( نۆزده‌هه‌م) (١٩) ئەو ڕۆژانەی قەت لە بیرناچنەوە له نووسینی خدر پاکدامه‌ن (خدربه‌گ )\nلە گەڵ نوێ کردنەوی پەیمانی وەفادری بە ڕێبازی شەهیدانی 17ی خەرمانان و هەمووشەهیدانی ڕێگەی ڕزگاری گەلەکەمان جارێکی دیکە دێمەوە خزمەتی ئێوەی خۆشەویست تاڕووداوەکانی ڕابردوو کە پڕبوون لە فیداکاری و شانازی بۆ ئێوە بەڕێزان بگێڕمەوە. دەشزانم ڕووداوەکان بێ کەم‌وکوڕی نین و نابن .\n-- --درێـــــــژه‌ی بــابه‌ت ...|::|دوو شه‌ممه 7 خه‌زه‌ڵوه‌ر 1397 - 12:05:10-\n-- --درێـــــــژه‌ی بــابه‌ت ...|::|دوو شه‌ممه 5 خه‌رمانان 1397 - 16:32:52-\n-- --درێـــــــژه‌ی بــابه‌ت ...|::|دوو شه‌ممه 5 خه‌رمانان 1397 - 16:03:54-\nڕۆژگارە سەختەکان تێپەڕ دەبن، بەڵام سەروەرییەکان لەبیر ناچنەوە. ئەو رۆژانەی بەسەرمان برد پڕبوو لە فیداکاری و گیانبازی، لەخۆبردوویی قووربانی زۆرمان بۆ دا، بەڵام لە کۆتایی‌دا بەچۆک‌دا نەهاتین و نەبەزین . هەروەک لە بەشی پازدەهەم‌دا باسم کرد، لە چەند بەشی جیادا سەروەرییەکانی ساڵی ١٣٦٧ی هەتاوی دەخەینە بەرچاوی ئێوەی خۆشەویست .\n-- --درێـــــــژه‌ی بــابه‌ت ...|::|چوارشه‌ممه 24 گه‌لاوێژ 1397 - 11:20:57-\nبەشی پازدەهەم (١٥) ئەو ڕۆژانەی قەت لە بیرناچنەوە له نووسینی خدر پاکدامه‌ن (خدربه‌گ )\nساڵی ١٣٦٧ ساڵێک بوو پر لە رووداوی جۆراوجۆر، چەندین ڕووداوی گرینگ ڕوویان دا کە هەر کامەیان بەئەندازی خۆی لە سەڕەوتی کار و تێکۆشانی ئێمە وەک هێزی پێشمەرگەی کوردستان کاریگەریی خۆی هەبووە. لەو ساڵەدا زۆر ڕووداوی گرینگی تاریخی و قەت لەبیرنەکراو روویان دا کە تا ئێستاش ڕاست ٣٠ ساڵیان بەسەردا تێدەپەڕی، بە جۆرێک لە جۆرەکان شوێنەواری هەر ماوە.\n-- --درێـــــــژه‌ی بــابه‌ت ...|::|چوارشه‌ممه 24 گه‌لاوێژ 1397 - 11:14:21-\n(تێرۆری فەرماندەی لێهاتووی هێزی پێشمەرگەی کوردستان، کاک مەلا حەسەن شیوەسەڵی)\nلە بەشەکانی پێشوودا لەڕوانگەی خۆمەوە وەک پێشمەرگەیەکی بەشدار لە زۆربەی کار و تێکۆشانی حیزبی لە ناوچەی سەردەشت کە ئەوکات لاوێکی تازە پێگەیشتوو بووم و زۆر لە مێژ نەبوو هاتبوومە نێو ڕێزەکانی حیزبی دێموکراتی کوردستان، باسم کردوە.\n-- --درێـــــــژه‌ی بــابه‌ت ...|::|چوارشه‌ممه 24 گه‌لاوێژ 1397 - 11:07:47-\n-- --درێـــــــژه‌ی بــابه‌ت ...|::|چوارشه‌ممه 10 گه‌لاوێژ 1397 - 14:08:50-\nبەرەو پاییز دەچین هەوا لە قەندیل گۆڕاوە و هەنگاوەکانی بەرەو وەرزی سەرما و سۆڵ دەنێ. هەوارچییەکانی هەردوو دیوی ڕۆژهەڵات و باشوور بارگە و بنەیان تێکەوە پێچاوە و بەر گووندەکانیان دادەکشێن. کۆمەڵێک بەرەو گەرمێن و هێندێکیان بەرەو گوندەکانی دەوروبەری جادەی سەردشت و پیرانشار دەگەڕانەوە .\n-- --درێـــــــژه‌ی بــابه‌ت ...|::|دوو شه‌ممه 25 پووشپه‌ر 1397 - 16:40:31-\n-- --درێـــــــژه‌ی بــابه‌ت ...|::|دوو شه‌ممه 18 پووشپه‌ر 1397 - 17:11:51-\nبڕۆ بۆ ڵاپه‌ره‌ی 1 2 >>


1. یەکێک لە دوایین گەورە مامۆستایانی مۆسیقای لەکی کۆچی دوایی کرد\nجام کوردی: سەید حەسەن خان بەیگی ژەنیاری بەناوبانگی تەنبوور و لە دوایین گەورە مامۆستایانی سەردەمی زێڕینی مۆسیقای موقامی لەکی لە شاری دولفان لە ئێران کۆچی دوایی کرد. بە پێی ڕاپۆرتی جام کوردی، ئەم هونەرمەندە ...\n... بۆ پێشەوە ناوە و دەتوانین سازەکان و پێگە و جێگەیان لە مۆسیقا دیاری بکەین. مامۆستا موعێزی زیادیشی کرد: پێویسیت ناکات جەخت لە سەر ئەوە بکرێت کە تەنبوورە سازێکی کوردیە، لەبەر ئەوەی هەرچی بکرێت، ئەم سازە ...\n... سازی تەنبوور لە قوتابخانەی گەورەکانی مۆسیقا لە کرماشان و پایتەختی ئێران بەدەستهێنا وتی: پاش کۆتایی هاتنی خولەکانی فێربوون لە تاران چالاکی جدی لە گرووپێکدا کە هەمانبوو بەردەوام بوو. لەگەڵ ژمارەیەک لە هاوڕێیان ...\n4. داڵاهووی کرماشان دەبێتە شاری ئامێری فۆلکلۆری مۆسیقا\n5. کۆنسێرتی ئۆنڵاینی گرووپی کوردی ژوانا لە تاران بەڕێوەچوو\n... لەم کۆنسێرتەدا بە ژەنیارانی دەف، عوود، تەنبوورە، شمشال، تۆنبەک و کەمانچە چەند بەرهەمێکی شادی کوردی پێشکەش کرد. سەعدوڵا نەسیری لە تەمەنی ٥ ساڵیەوە لە خزمەتی باوکیدا فێری مۆسیقی بووە و یەکەم خەڵاتی نێودەوڵەتی ...\n6. خەڵاتی ماملێ ٢٠٢٠ پێشکەش بە مامۆستا "محەمەد ڕەزا دارابی" دەکرێ\n... گروپی موزیک هاوکار بووە و کاری هونەری پێشکەش کردووە لە ناویان دا: گروپی موزیکی “باربۆد” بە ڕێبەرایەتی مامۆستا محەممەد ساعێد. گروپی “تەنبوورژەنانی لاوچ” بە ڕێبەرایەتی مامۆستا عەلی ئەکبەر مورادی. گروپی “گۆلبانگ” ...\n7. ٦٠٠ ژەنیاری کرماشانی بە دەنگی نازری تەنبوور بە نێودەوڵەتی دەکەن\n8. "من لە کوێ، باران لە کوێ" بە دەنگی "هۆمایون شەجەریان" لە ئەمریکا پێشکەش کرا\n9. گرووپێکی کرماشانی پایتەختی ژاپۆنی مۆسیقایی کرد\nجام کوردی: کۆنسێرتی مۆسیقای کلاسیکی ئێرانی لە لایەن گرووپێکی کرماشانی لە تۆکیۆ، پایتەختی ژاپۆنی مۆسیقایی کرد. بە پێی ڕاپۆرتی جام کورد، کۆنسێرتی مۆسیقای کلاسیکی ئێرانی لە لایەن گرووپی کلاسیکی تەنبوورنەوازانی ...\n10. گێڕانەوەی حەماسەتی ئایینی و چیرۆکی عارفانە لە لایەن باوک و کوڕی هونەرمەندی کرماشانی\n... مۆسیقای تەنبوور لە خۆ گرتبوو و گێڕانەوەی حەماسەتی ئایینی، ئوستوورەیی و چیرۆکی عارفانە و عاشقانە بوو. کۆنسێرتی دوو نەوازی حەیدەر کاکی و هۆمایون کاکی لە دوو بەشدا بەڕێوەچوو؛ بەشی یەکەم بە گوێرەی مەقامی شاخوشینی، ...\n11. باوک و کوڕی هونەرمەندی کرماشانی تاران مۆسیقایی دەکەن\nجام کوردی: "حەیدەر کاکی" ژەنیاری بەناوبانگی تەنبوور لەگەڵ هۆمایونی کوڕی لە تالاری ڕوودەکی تاران کۆنسێرتی هاوبەش ساز دەکەن. بە پێی ڕاپۆرتی جام کوردی، "حەیدەر کاکی" هونەرمەندی ناسراوی مۆسیقا خەڵکی ناوچەی ...\n12. شەجەریان و پوورنازریەکان دەچنە فێستیڤاڵی قوونیە\n... دەکات. بە پێی ڕاپۆرتی جام کوردی، بەشداریی هۆمایۆن شەجەریان لە فێستیڤاڵی مۆسیقایی سۆفیە لە قوونیەی تورکیا یەکەمین هاوکاریی ئەم گۆرانیبێژە ناودارەی ئێرانە لە گەڵ گرووپی تەنبووری شەمس. بڕیارە بەرهەمی نوێی ...\n13. ماڵی سازی تەموورە لە گوندێکی ناوچەی داڵاهۆی کرماشان بە فەرمی دەکرێتەوە\n... و گرووپە سەرکەوتووەکان خەڵات دەکرێن. بەگوتەی عەلی ئەکبەر مورادی، تەموورە ژەنانی هەموو جیهان دەتوانن لە ماڵی تەموورەدا ببنە ئەندام. تەموورە کە بە تەنبوور و تەمیرەش ناوی دەهێندرێت، سازێکی کۆنی ...\nدروستکراوە لە 03 ئەیلول 2017\n14. سەرۆکی ئەنجومەنی مۆسیقای دیواندەرە: با گەنجان قۆڵ لە هونەر و مۆسیقای کوردی هەڵماڵن\n... ڕەسەنی کورد بریتین لە: شمشاڵ، زوڕنا، دەهۆڵ، دەف، دیوان، تەنبەک، تەنبوور، شمشاڵ و کەمانچە. هەروەها کورد مۆسیقای تایبەتی وەک سیاچەمانە، حەیران، بەیت، هۆرە، بەند، چەمەری، لاوکی هەیە. دیواندەرە لانکەی مۆسیقای ...\nدروستکراوە لە 31 کانونی یەکەم 2016\n15. نوێترین به‌رهه‌می که‌یهان که‌لهوڕ بڵاو کرایه‌وه\n... لەم بەرهەمەدا بە ئامێریی شاکەمان ژەنیایی کردووە و سەلمان قەمبەرۆف ژەنیاریی ئازەربایجانی لە شێوازیی جەز بە ئامێریی پیانۆ و هەروەها جەمیل گۆچگیری ژەنیاریی هاوچەرخی کورد بە ئامێریی تەنبوور هاوکارییان کردووە ...\nدروستکراوە لە 24 تەمموز 2016\n16. "نیشتمان 2" له فستیڤاڵی "فۆرده"ی نه‌روێژ پێشکه‌ش کرا\n... پۆ لە وڵاتی فەڕەنسا پێشکەشکرا. ئەم پڕۆژەیە کۆکراوەیەکە لە مێلۆدیی و پارچە موزیک و گۆرانییەکانی ناوچە جۆراوجۆرەکانی کوردستان کە بەشێکی لە لایەن موزیکزانی کورد و ژەنیاری بەتوانای کەمانچە و تەنبوور سۆهراب ...


وركشوپه‌ك بۆ كارمه‌ندێن فه‌رمانگه‌هێن ئاكنجیبوونێ ورێڤه‌به‌رێن كه‌مپێن په‌نابه‌ران ھاتە ڤه‌كرن | Evro News\nسه‌ره‌كى Facebook وركشوپه‌ك بۆ كارمه‌ندێن فه‌رمانگه‌هێن ئاكنجیبوونێ ورێڤه‌به‌رێن كه‌مپێن په‌نابه‌ران ھاتە ڤه‌كرن\nوركشوپه‌ك بۆ كارمه‌ندێن فه‌رمانگه‌هێن ئاكنجیبوونێ ورێڤه‌به‌رێن كه‌مپێن په‌نابه‌ران ھاتە ڤه‌كرن\nئه‌ڤرو سپێدێ 17/ 7/2019 ل هولا ئوتێلا دلشاد پلاس ب ئاماده‌بونا فه‌رهاد ئه‌مین ئه‌تروشى پارێزگه‌رێ دهوكێ واسماعیل محمد هاریكارێ پارێزگه‌رى بو كاروبارێن ئاواره وپه‌نابه‌ران وبه‌رپرسێن رێكخراوا UNHCR ل ئیراقێ وكوردستانێ وركشوپه‌ك بو كارمه‌ندێن فه‌رمانگه‌هێن ئاكنجیبونێ ل هه‌رسێ پارێزگه‌هێن هه‌رێمێ ورێڤه‌به‌رێن كه‌مپێن په‌نابه‌ران هاته ڤه‌كرن .\nل به‌راهیێ پارێزگه‌رێ دهوكێ خوشحالیا خو ب ڤه‌كرنا وركشوپێ دیاركر وگوت:بابه‌تێ ئاكنجیبونا په‌نابه‌ران ل هه‌رێما كوردستانێ ب گشتى ول پارێزگه‌ها دهوكێ ب تایبه‌تى زور یێ گرنگه چونكو ژماره‌كا زور یا په‌نابه‌ر وئاواره‌یان ل سنورێ پارێزگه‌هێ دژین وژبه‌ر چه‌ندین قه‌یرانان وه‌كو پێدڤى هاریكاریا وان نه‌هاتیه كرن وژرێكخراوێن مروڤایه‌تى وجڤاكێ ده‌وله‌تى خواست كو پتر هاریكاریا وان بهێته كرن.\nهه‌روه‌سا گوت: ئێك ژكێشێن سه‌ره‌كى یێن په‌نابه‌ران ل ده‌ڤه‌رێ ئه‌وه نه‌بونا به‌لگه‌نامه‌یێن یاسایى یێن ئاكنجیبونێ یه وپه‌نابه‌ر نه‌شێن وه‌كو پێدڤى ژیاناخو یا ئاسایى ده‌ربازكه‌ن وخوشحالیا خو نیشان دا بو ده‌ستپێشخه‌ریا حكومه‌تا ئیراقا فیدرال وحكومه‌تا هه‌رێما كوردستانێ كو ب هه‌ڤكاریا رێكخراوا UNHCRولایه‌نێن په‌یوه‌ندیدار ئاكنجیبونا په‌نابه‌ران ب رێكێن یاسایى بهێته رێكخستن وئاریشێن وان بهێنه چاره‌سه‌ركرن وبره‌نگه‌كێ ئاسایى ژیانا خو ده‌ربازكه‌ن هه‌تا كاودانێن وه‌لاتێن وان به‌رقرار دبن وڤه‌گه‌رنه سه‌ر جه و وارێن خو .\nل دوماهیێ پارێزگه‌رێ دهوكێ ئاماژه دا ژمارا په‌نابه‌ر وئاواره‌یان ل سنورێ پارێزگه‌هێ وخواست كو هه‌موو لایه‌ن دهه‌ڤه‌كاربن بو چاره‌سه‌ركرنا هه‌موو ئاریشێن وان وسه‌ركه‌فتن بو پشكدارێن وركشوپێ خواست.\nپاش به‌رپرسێن رێكخراوا UNHCR ل ئیراقێ وكوردستانێ په‌یڤێن خو پێشكێشكرن وگرنگیا وركشوپێ به‌رچاڤكرن.\nپاش ده‌ست ب به‌رنامێن وركشوپێ هاته كرن وگه‌نگه‌شه ل سه‌ر شێوازێ رێكخستن ودانا به‌لگه‌نامه‌یێن یاسایى یێن ئاكنجیكرنا په‌نابه‌ران ل هه‌رێما كوردستانێ هاتنه كرن.\nهه‌ژى گوتنێ یه وركشوپ بو (40) كارمه‌ندێن ئاست بلند یێن هه‌رسێ فه‌رمانگه‌هێن ئاكنجیبونێ ل دهوك وهه‌ولێر وسلێمانیێ و رێڤه‌به‌رێن كه‌مپێن په‌نابه‌ران هاتیه ڤه‌كرن وبو ماوێ دوو روژا دێ یا به‌رده‌وامبیت.\nل دوڤ ئامارێن رێكخراوا UNHCR نێزیكى (250) هزار په‌نابه‌رێن سورى و(40) هزار په‌نابه‌رێن تركى وئیرانى ل هه‌رێما كوردستانێ هه‌نه هنده‌كا به‌لگه‌نامه‌یێن یاسایى هه‌نه ویێن دن دڤێت دوباره ئاكنجیبونا وان بهێته رێكخستن بو وێ یه‌كێ بشێن بێ ئاریشه ژیانا خو ده‌ربازكه‌ن.


***** ***** لقی موسڵی یه‌كێتی زانایان چه‌ند چالاكیه‌ك ئه‌نجام ده‌دات ***** ***** وتاره پێشنیاركراوه‌كانی ئه‌م هه‌فته‌یه ***** ***** لقی گه‌رمیانی یه‌كێتی زانایان چه‌ند چالاكیه‌ك ئه‌نجام ده‌دات ***** ***** بەرپرسی لقی هەولێری یەكێتی زانایان سەردانی هەردوو بەڕێوەبەرایەتی ئەوقافی پارێزگای هەولێرو دەوروبەری دەکات ***** ***** پشدەر: قایمقامی شارەکە سەردانی لقی پشدەری یەکێتی زانایان دەکات ***** ***** لقێ دھوک چادرەکا مەزن پێشکێشی کەمپێ دکەت بو مزگەفتێ ***** ***** شه‌قڵاوه: یه‌كێتی زانایان‌و ئه‌وقاف هه‌ماهه‌نگی ده‌كه‌ن ***** ***** لقی رانیەی یەکێتی زانایان چەند دام و دەزگایەکی دەڤەرەکە بەسەردەکاتەوە ***** ***** لقی هەڵەبجەی یەکێتی زانایان بەژداری تیروپشکی مورشیدانی حەج دەکات ***** ***** لقی رانیەی یەکێتی زانایان چەند سەردانێک ئەنجام دەدات ***** ***** لقي سليماني يه كيتي زانايان به شداري تيرو پشكي ريبه راني ئايني حه ج ده كات ***** ***** لقی ئاكرێی یه‌كێتی زانایان چه‌ند چالاكیه‌ك ئه‌نجام ده‌دات\nبه‌بۆنه‌ی هه‌ڵبژاردنی وه‌ك سه‌رۆكی هه‌رێم یه‌كێـتی زانایان پیرۆزبایی ئاراسته‌ی رێزدار نێچیرڤان بارزانی ده‌كات\nئه‌نجومه‌نی باڵای فه‌توا: حوكمی واجب بوونی باڵاپۆشی (حیجاب) روون ده‌كاته‌وه\nیەکێتی زانایان سەبارەت بە بەرنامە ئایینەکان روونکردنەوەیەك بڵاو دەکاتەوە\nهه‌ولێر: دیداری راگه‌یاندنی سه‌رجه‌م لقه‌كانی یه‌كێتی زانایان به‌ڕێوه‌ده‌چێت\nله‌سه‌ر داوای یه‌کێتی زانایان که‌ناڵی (NETtv) سزا ده‌درێت\nڕۆڵی ئیسلام له ئاراسته‌كردنی كۆمه‌ڵگه‌و رۆشنبیركردنی تاك\nسلێمانی... كۆنفرانسی (وه‌رن له پێناوی ژیاندا پێكه‌وه بژین) كۆتایی هات\nالمنهج العام للمجلس الأعلى للإفتاء في كوردستان\nبۆ پرسه یه‌كێتی زانایان پشتیوانی له رێنماییه‌كانی ئه‌وقاف ده‌كات\nبه‌رواری دابه‌زاندن: 16/07/2010 : 23:40:57\nبه مه‌به‌ستی رێكخستنی رێوڕه‌سمی پرسه له سه‌رتاسه‌ری كوردستان، وه‌زاره‌تی ئه‌وقاف‌و كاروباری ئایینی چه‌ند رێنماییه‌كی ده‌ركردووه، كه تایبه‌تن به كه‌مكردنه‌وه‌ی رۆژانی پرسه بۆ دوو رۆژ‌و، دیاریكردنی پاره‌ی قورئانخوێندن‌و پابه‌ندبوونی قورئانخوێنان پێیه‌وه، كه له (100) هه‌زار دینار پتر نه‌بیت، ئه‌وه سه‌رباری ئه‌وه‌ی له کاتژمێر ١ پرسه ده‌ست پێبکات، مانای نه‌كردنه‌وه‌ی خێوه‌ت له كۆڵانه‌كاندا.\nله‌و باره‌وه مه‌لا عه‌بدوڵا مه‌لا سه‌عید سه‌رۆكی یه‌كێتی زانایان به (zanayan.org)ی راگه‌یاند: ئه‌وان وه‌ك یه‌كێتی زانایان پشتیوانی له‌و رێنماییانه‌ی وه‌زاره‌تی ئه‌وقاف ده‌كه‌ن، به شێوه‌یه‌ك كه ئه‌ركی خاوه‌ن پرسه كه‌م بكاته‌وه‌و، هه‌روه‌ها له چوارچێوه‌ی شه‌رعیش ده‌رنه‌چێت، هه‌رچه‌نده ئه‌و پێی وابوو، كه به‌لای ئه‌وانه‌وه وا باشتر بوو، پێش ئه‌وه‌ی رێنماییه‌كان بڵاوبكرێنه‌وه، له رێی وتاربێژان‌و راگه‌یاندنه‌كان هه‌ڵمه‌تێكی بۆ بكرابایه، چونكه پێویستمان به‌وه‌یه خه‌ڵك بگه‌یه‌نینه ئه‌و بڕوایه‌ی، كه خۆیان ئه‌و رێنماییانه جێبه‌جێ بكه‌ن، به‌ڵام له هه‌مان كاتیشدا پشتیوانی له ته‌واوی ئه‌و رێماییانه ده‌كه‌ن، كه ئه‌ركی پرسه‌دار كه‌م ده‌كه‌نه‌وه‌و، له‌گه‌ڵ شه‌رعیش ده‌گونجێن.\nئه‌مه‌ی خواره‌وه ده‌قی رێنماییه‌کانی وه‌زاره‌تی ئه‌وقافه\n1-پرسەی ژنان و پیاوان لەسەرتاسەری هەرێمدا دوو رۆژ بێت و لەكاتژمێر 1ی دوای نیوەرۆ دەستپێدەكات هەتا یەك كاتژمێر پێش نوێژی مەغریب بەردەوام دەبێت.\n2- باشترە لەقورئانخوێندنی پرسەكاندا پشت بە تەسجیل یاخود (سی دی)ببەسترێت و ئێستا لەچەندین ناوچەی كوردستاندا ئەم شێوازە جێبەجێ كراوە و جێگای رەزامەندی هاوڵاتیانە،\n3- ئەگەر خاوەن پرسە بەباشی زانی قورئانخوێن بۆ پرسەكەی بانگ بكات ئەوا نرخی هەردو رۆژەكەی قورئانخوێندن لەپرسەكاندا نابێ لە 100هەزار دینار زیاتربێت و بەرێوەبەرایەتیەكانی ئەوقاف و هەردو كۆمەڵەی قورئانخوێنان پێویستە كاربكەن بۆ پابەندبوون بەم نرخە.بۆ گوند و شارۆچكەكانیش نرخی قورئانخوێندن كەمتر دەبێت بەپێی تایبەتمەندی شوێنەكان دیاری دەكرێت.\n4- پێویستە بەرێوەبەرایەتیەكانی ئەوقاف و كۆمەڵەی قورئانخوێنان تەئكید لەسەر دروستیی قورئانخوێندن و توانای قورئانخوێنەكان بكەنەوە و رێگا نەدەن كەسێك قورئان بخوێنێت كە پسپۆڕ نەبێت.\nداوا لەهاوڵاتیانی كوردستان دەكەین لەجێەجێكردنی ئەم رێنماییانە و لەهەر سەرپێچیەكدا\nهاوكاریمان بكەن چونكە بۆ بەرژەوەندی گشتیە و لەگەڵ بنەما شەرعیەكاندا گونجاوە.\nژماره‌ی سه‌ردان : 5814333


دوو ملیۆن کەس داوای گۆڕینی لۆگۆی (NBA) دەکەن بۆ ئەفسانە کۆچکردووەکە – تۆڕی میدیایی خەڵک\nدوو ملیۆن کەس داوای گۆڕینی لۆگۆی (NBA) دەکەن بۆ ئەفسانە کۆچکردووەکە\n2020/01/30 - 1:00 PM\nجیهانی وەرزش نایەوێت ئەفسانەیەک لەبیربکات\nهاندەرانی بواری باسکەی ئەمریکا و جیهان داوا دەکەن، بەجوانترین شێوە ڕێز لەمێژووی کۆبی براینتی ئەفسانەی کۆچکردوی یانەی لۆس ئەنجلس لەیکەرز بگیرێت، بەشێوەیەک هەرگیز لەیاد نەکرێت.\nلە ماڵپەڕی “چەینگ دۆت ئۆرگ” هاندەران نوسراوێکیان بۆ لیژنەی سەرپەرشتیاری کێبڕکێکانی (NBA) بەرزکردۆتەوە، تیایدا داوا دەکەن گۆڕانکاری لە لۆگۆی خولی یانە پیشەوەرەکانی ئەمریکادا بکرێت و بکرێت بە وێنەی کۆبی براینتی ئەفسانە.\nبەپێی زانیارییەکانی چەینگ دۆت ئۆرگ، تا ئێستا دوو ملیۆن هاندەر ئیمزایان لەسەر نوسراوەکە کردووە و ڕایان لەگەڵ ئەوەدا بووە لۆگۆی “ئێن بی ئەی” نوێ بکرێتەوە.\nلۆگۆی خولی یانە پیشەگەرەکان بریتیە لە سێبەری وێنەیەکەی جێری وێستی یاریزانی پێشووی لەیکەرز و لەساڵی ١٩٦٩وە بەوشێوەیەیە و گۆڕانکاری تێدا نەکراوە، بەڵام لەئێستادا هاندەران داوا دەکەن لۆگۆکە گۆڕانکاری تێدا بکرێت و لەبری سێبەری وێنەی جۆرج بێست سێبەری وێنە ناودارەکەی کۆبی براینت چاپ بکرێت.\nکۆبی براینت، ئەفسانەی تیمی لۆس ئەنجلس لەیکەرز لەم هەفتەیەدا بەهۆی ڕووداوی کەوتنەخوارەوەی فڕۆکە تایبەتیەکەیەوە خۆیی و کچە ١٣ ساڵەکەیی و نۆ کەسی دیکە گیانیان سپارد.\nبەهۆی کشانەوە لە کڕینی ڕۆدریگۆ، میدیاکان قەوانی نایمار و چاڤی بۆ بارتومیۆ لێدەدەنەوە


زانکۆی ڕاپەڕین - بەشی جوگرافیا بووە پاڵەوانی خولی تۆپی پێی فوتساڵی خوێندکارانی زانکۆی ڕاپەڕین\nبەشی جوگرافیا بووە پاڵەوانی خولی تۆپی پێی فوتساڵی خوێندکارانی زانکۆی ڕاپەڕین\nبڵاوکراوەتەوە لە 10 نیسان 2018 . سەردانەكان: 530\nلە چوارچێوەی کاروچالاکییەکانی هۆبەی وەرزش و ڕۆشنبیری زانکۆی ڕاپەڕین ، خولێکی تۆپی پێی فوتساڵی بۆ خوێندکارانی کۆلێژ و بەشەکانی زانکۆ کردەوە، ئەمڕۆ سێ شەممە ١٠/٤/٢٠١٨ یاری کۆتایی خولەکە لەنێوان خوێندکارانی بەشی جوگرافیا لە کۆلێژی زانستە مرۆڤایەتییەکان و خوێندکارانی بەشی یاسا لە هەمان کۆلێژ بەڕێوەچوو.\nیارییەکە بە ئامادەبوونی بەڕێزان د.موفق خالید سەرۆکی زانکۆ و د.هێرش رسول یاریدەدەری سەرۆکی زانکۆ و د.بەهزاد وسو حمەد بەڕێوەبەری سەنتەری توێژینەوە و سەرۆکی بەشەکانی جوگرافیا و یاسا و ژمارەیەکی بەرچاو لە مامۆستایان و خوێندکارانی زانکۆ بەڕێوەچوو.\nلە سەرەتای یارییەکەدا و لە گێمی یەکەم کوڕانی بەشی جوگرافیا دەستپێشخەربوون لە تۆمارکردنی گۆڵ و گێمی یەکەمیش بەو ئەنجامە کۆتایی هات، لەگەڵ دەستپێکی گێمی دووەم هەرچەند خوێندکارانی بەشی یاسا هەوڵی یەکسانکردنەوەی ئەنجامەکەیاندا بەڵام سەرکەوتوو نەبوون لە تۆمارکردنی گۆڵ و یارییەکەش هەر بەو ئەنجامە کۆتایی هات، خوێندکارانی بەشی جوگرافیا بوونە پاڵەوانی خولەکە.\nلە کۆتاییدا لە لایەن دەستەی سەرۆکایەتی زانکۆوە خەڵات بەسەر ناوبژیوانان و یاریزانی پلەی یەکەم و دووەم دابەشکرا.


ژمارەیەك لە زیندانیانی سیاسی لەبەردەم پەرلەمانی كوردستان گردبونەوە\n- 1/15/2020 11:33:00 AM 2034 جار خوێندراوەتەوە\nژمارەیەك لە زیندانیانی سیاسی لەبەردەم پەرلەمانی كوردستان گردبونەوە و بەمەبەستی داواكاری بەرزكردنەوەی ساڵەكانی پێدانی منحەكانیان,\nجەلال شەقلاوەیی، جێگری كۆمكاری زیندانییە سیاسییەكانی كوردستان لەبەدەم میدیاكاندا بەیاننامەی داواكارییەكانیان خوێندەوە و رایگەیاند، داوا دەكەن كە مینحەی زیندانیانی سیاسی لە هەرێمی كوردستان هاوتای مینحەی زیندانیانی سیاسی عیراقی لێبكرێت، چونكە لەوێ ماوەكە 25 ساڵە و لە هەرێم 10 ساڵە.\nئاماژەی بەوەشکرد، هەروەها داوا دەكەن پێدراوەكانی دیكەی زیندانیانی سیاسی بەپێی یاسای هەرێمی كوردستان بە زیندانیان بدرێت.\nلە بەشێكی دیكەی بەیاننامەكەدا زیندانیانی سیاسی باسیان لەوەکردوە، هەمو ڕێیەك دەگرنەبەر بۆ وەرگرتنی مافەكانیان، پێویستە پەرلەمانی كوردستان و ئەنجومەنی وەزیران بەدەم داواكارییەكانیانەوە بچن ئەگەر وانەبێت رەنگە زیندانیان هەڵوێستی دیكەیان هەبێت كە ئەوكاتەش ئێمە لێی بەرپرسیار نین.\nبەپێی یاسای زیندانییە سیاسییەكانی هەرێمی كوردستان، لە ساڵی 2011 بۆ ماوەی 10 ساڵ مینحە بە زیندانیانی سیاسی هەرێمی كوردستان دراوە و ئەمساڵ وادە یاساییەكە تەواو دەبێت، بۆ درێژكردنەوەی ئەو وادەیە زیندانیانی سیاسی چەند جارێكە دێنە بەردەم پەرلەمانی كوردستان.


به‌ره‌و دامه‌زراندنی كۆڕبه‌ندی كۆمه‌ڵایه‌تی كوردستان\nره‌شنووسێك بۆ گفتوگۆی كراوه:\nله‌درێژه‌ی به‌شدارییه كوردستانییه‌كاندا له بزوتنه‌وه‌ی كۆڕبه‌ندی كۆمه‌ڵایه‌تی جیهانی له ساڵانی رابردوو،كه تیایدا ده‌یان تاك و ده‌سته‌بژێر و رێكخراوی كوردستان له كاره‌كانیدا به‌شداربوون،هه‌روه‌ك درێژه‌پیده‌ری پڕۆژه‌كانی بزوتنه‌وه‌ی دادپه‌روه‌ری له كوردستاندا،هاوبه‌شانی ئه‌م پڕۆژه‌یه رووه‌و دامه‌زراندنی كۆڕبه‌ندی كۆمه‌ڵایه‌تی كوردستان هه‌نگاوده‌نێن وه‌ك رووبه‌رو فه‌زایه‌كی كراوه بۆ بزوتنه‌وه‌و رێكخراوو ئه‌و تاكه‌كه‌سانه‌ی كه باوه‌ڕیان به پره‌نسیپه‌كانی دادپه‌روه‌ری كۆمه‌ڵایه‌تی و مافی مرۆڤ هه‌یه به تێگه‌یشتنه جیهانییه‌كه‌ی به‌هه‌ردوو رووی سیاسی –مه‌ده‌نی و،كۆمه‌ڵایه‌تی –ئابووری –كلتووری.\nفه‌زایه‌كی كراوه بۆ هه‌موو ئه‌وانه‌ی كارده‌كه‌ن كه كوردستانی عێراق هه‌رێمێكی په‌رله‌مانی دیموكراتی مه‌ده‌نی بێت.كوردستانێك بێت كه تیایدا گه‌ره‌نتی ئازادی بیروباوه‌ڕو ئاین و باوه‌ڕ بكات،به‌پێی پره‌نسیپه‌كانی یه‌كسانی ته‌واو وریگه‌گرتن له جیاكاری به‌هۆی نه‌ته‌وه‌و ئاین و ره‌گه‌ز ،تیایدا هه‌مه‌چه‌شنی وفره‌یی پارێزراو بێت.هه‌رێمێك بێت ئازادییه‌كانی تاك و ئازادییه گشتییه‌كان و دادپه‌روه‌ری كۆمه‌ڵایه‌تی راستییه‌كی كارپێكراوبێت نه‌ك دروشمی بازرگانیپێكردن بن.\nبه‌ره‌و دامه‌زراندنی كۆڕبه‌ندی كۆمه‌ڵایه‌تی كوردستانی ،له كاتێكدا كۆمه‌ڵێك پێشهاتی كوردستانی و عێراقی وهه‌رێمایه‌تی و نێوده‌وڵه‌تی خێرا له‌ئارادان كه گرنگترینیان ئه‌مانه‌ی لای خواره‌وه‌ن:\n3- به‌رده‌وامی قه‌یرانی ئابووری له هه‌رێمی كوردستان و راوه‌ستانی پڕۆژه ئابووری و به‌رهه‌مهێنان تا ئه‌و ئاسته‌ی كه حكومه‌تی هه‌رێم ناتوانێت مووچه‌ی فه‌رمه‌نبه‌ران بدات و مووچه‌ی زیاتر له 3ی مانگی فه‌رمانبه‌ران قه‌رزاره.\n4- هه‌بوونی ده‌یان هه‌زارپه‌نابه‌ری سووری و ئاواره‌ی ناوخۆیی عێراق و كه زیاتر له ملیۆنێك ونیو كه‌س ده‌بن.\n5- ململانێی نێوان پارته كوردستانییه‌كان و ناكۆكی گه‌وهه‌رییان له‌سه‌ر پرسی سیسته‌می فه‌رمانڕه‌وایی و ده‌ستووری هه‌رێمی كوردستان.\n8- زۆربوونی رێژه‌ی بێكاری و له‌كارخستنی كرێكاران له كۆمپانیاكان و،مایه‌پووچ بوونی هه‌ندێك كۆمپانیا و به‌ڵێنده‌ر.\nسوود له ئه‌زموونی مرۆڤایه‌تی و تێكۆشانی به‌رده‌وامیان وه‌رده‌گرین له پێناوی ئازادی مرۆڤ و شكۆی ،ئه‌و تێكۆشانه‌ی كه به‌رهه‌می به‌رچاوی لێكه‌وتۆته‌وه له چه‌ندین ئاستدا،به‌تایبه‌تیش له ئه‌زموونی كۆڕبه‌ندی كۆمه‌ڵایه‌تی كه تێده‌كۆشێت له پێناوی خه‌ڵك و پرسه‌كانیان به روانینێكی روون ورێگه‌چاه‌ری به‌رجه‌سته و، به‌رێكخستنێكی ئاسۆیی فراوان ،به‌ڵام چوارچێوه‌به‌ند كراو له "كۆڕبه‌ندی كۆمه‌ڵایه‌تی"دا له هه‌ر وڵاتێك.ئه‌م ئه‌زموونه ده‌وڵه‌مه‌ندانه به‌رده‌ستن بۆ سوود و كه‌ڵك وه‌رگرتن لێیان و به‌له‌به‌ر چاوگرتنی تایبه‌تمه‌ندییه‌كانمان و ،هۆكاره‌كانی دیكه‌ش،له‌وانه یه‌كخستنی بزوتنه‌وه كۆمه‌ڵایه‌تییه‌كه‌مان "كورشبه‌ندی كۆمه‌ڵایه‌تی كوردستان"،چونكه ئێمه به‌شێكین له جیهانی شارستانی و،كارمان تێده‌كات و كاری تێده‌كه‌ین،كلتوورمان به‌شێكه له كلتووری مرۆڤایه‌تی و،مافی ئه‌وه‌مان هه‌یه سوود له سامانی به‌ها مرۆڤایه‌تییه ده‌وڵه‌مه‌ند به به‌ها مرۆڤایه‌تییه‌كان وه‌ربگرین له‌وانه‌ش پره‌نسیپه‌كانی كۆڕبه‌ندی كۆمه‌ڵایه‌تی جیهانی كه ساڵی 2001 له پۆرتۆ –ئه‌لێگری له وڵأتی به‌رازیل جاڕدراوه و جه‌خت له‌وه ده‌كاته‌وه كه كۆرشبه‌ندی كۆمه‌ڵایه‌تی جیهانی شوێن و رووبه‌رێكی كراوه‌یه بۆ :\n• گه‌ڵاڵ‌كردنی پێشنیار و ئاڵوگۆڕی ئازادانه‌ی ئه‌زموونه‌كان.\n1- به‌شداربووانی ئه‌م كۆڕبه‌نده بڕوایان وایه كه كوردستانی عێراق،هه‌رێمێكی فیدرالی دیموكراتی مه‌ده‌نییه و،رێگه به‌هیچ جیاكارییه‌ك له‌سه‌ر بنه‌مای ره‌گه‌ز یان ره‌نگ یان ئاین و مه‌زهه‌ب و نه‌ته‌وه نادات و هه‌مه‌چه‌شنی ده‌پارێزێت.\n3- كۆڕبه‌ندی كۆمه‌ڵایه‌تی كوردستان پابه‌نده به‌هاوكاریكردن وكاری خۆبه‌خشانه،هه‌روه‌ها پره‌نسیپی زیاده خه‌رجی له چالاكی و كۆڕو كۆبوونه‌وه‌كان.\n4- كۆمه‌ڵگای مه‌ده‌نی هاوبه‌شێكی بنچینه‌ییه نه‌ك لاوه‌كی له بونیادنانی كۆردستانێكی فیدرالی په‌رله‌مانی دیموكراتی مه‌ده‌نی،دوور له دیكتاتۆریه‌ت و خۆسه‌پاندن وحوكمی تاك لایه‌نه.هه‌روه‌ها تاك و بزوتنه‌وه كۆمه‌ڵایه‌تییه‌كان مافی ئه‌وه‌یان هه‌یه كه له‌رێگه‌ی ئامارزه ناتوندوتیژه‌كانه‌وه داوای چاكسازی و گۆڕانكاری بكه‌ن.\n6- بزوتنه‌وه كۆمه‌ڵایه‌تییه‌كانی كوردستان ئه‌و گردبوونه‌وه مه‌ده‌نیانه‌ن كه دوورن له جیاكاری ئاینی و نه‌ته‌وه‌یی و ره‌گه‌زیی و..تد.كه تێده‌كۆشن به ئامرازه ناتوندوتیژه‌كان له پێناوی چاكسازی و دادپه‌روه‌ری كۆمه‌ڵایه‌تی ،جا ناو وشێوه‌و ئامرازه‌كانی گردبوونه‌وه‌یان هه‌رچۆنێك بێت.ئه‌وانه‌ی كه كاری رێكخراوه‌یی ده‌كه‌ن وه‌ك گردبوونه‌وه‌و رێپێوان و مانگرتن یان ئه‌وانه‌ی كه ته‌كنه‌لۆژیای زانیاری ده‌خه‌نه خزمه‌ت ئامانجه ره‌واكانیان ،نموونه‌ی گردبوونه‌وه‌كانی سه‌رتۆڕه كۆمه‌ڵایه‌تییه‌كان له‌رێگه‌ی ئه‌مته‌رنێته‌وه.\n• گفتوگۆ له‌باره‌ی رۆڵی كۆمه‌ڵگای نێوده‌وڵه‌تی له پاڵپشتی دۆزی ره‌وای كوردستان و،پشتگیریكردنی بزاوتی كۆمه‌ڵایه‌تی كوردستان.\n- بڵاوكردنه‌وه‌ی ره‌شنووسی "به‌ره‌و دامه‌زراندنی كۆڕبه‌ندی كۆمه‌ڵایه‌تی كوردستان" بۆ گفتوگۆی گشتی وكراوه و كۆكردنه‌وه‌ی راوسه‌رنج وپێشنیارله‌باره‌یه‌وه.\n1- كۆنفرانسی بارودۆخی لاوانی كوردستان وپاڵنه‌ره‌كانی هاندانی كۆچی لاوان بۆ ده‌ره‌وه‌ی وڵات تا كۆتایی ساڵی 2015 ئه‌نجام بدرێت.\n2- كۆنفرانسی ره‌وشی مافه‌كانی ئافره‌تانی كوردستان،تا كۆتایی مانگی ئاداری 2016 ببه‌سترێت.\n3- كۆنفرانسی پته‌وكردنی مافی ئازادی بیرورا له هه‌رێمی كوردستان تا كۆتایی مانگی ئایاری 2016 ببه‌سترێت.\n4- كۆنفرانسی پاراستنی مافی پێكهاته‌كان و هه‌مه‌چه‌شنی ـ تاوه‌كو حوزه‌یرانی 2016 ببه‌سترێت.\n5- كۆنفرانسی شه‌فافیه‌ت و دابه‌شكردنی دادپه‌روه‌رانی داهاتی نه‌وت تا مانگی ئوكتۆبه‌ری 2016 ببه‌سترێت.\n6- ئه‌نجامدانی كاره‌كانی یه‌كه‌م كۆڕبه‌ندی كۆمه‌ڵایه‌تی كوردستان تا كۆتایی ساڵی 2016 ببه‌سترێت.\n- تیمی كاری كۆڕبه‌نده‌كه،كه پێكدێت له ژماره‌یه‌ك لێژنه‌ی كراوه بۆ هه‌موو ئه‌وانه‌ی كه كۆرشبه‌نده‌كه به‌لایانه‌وه گرنگه،به‌تایبه‌تی ئه‌و كه‌سانه‌ی كه پێشووتر به‌شداربوون له كۆڕبه‌نده هه‌رێمایه‌تی وجیهانییه‌كان .ئه‌م لێژنانه ئاسۆیی ده‌بن و ده‌نگه‌كان تیایدا یه‌كسانن ،گرنگترین ئه‌و لێژنانه‌ش بریتین له:\n1- لێژنه‌ی پلانی ستراتیجی: كه هه‌ڵده‌ستێت به درێژه‌دان به گفتوگۆ له‌سه‌ر پره‌نسیپ وئامانجه‌كانی كۆڕبه‌نده‌كه و ده‌سته‌به‌ركردنی توانای مرۆیی ودارایی بۆ كاروباره‌كانی كۆڕبه‌ند.هه‌روه‌ها دانانی به‌رنامه‌ی كۆرشبه‌ند و داڕشتنی راگه‌یه‌ندراوو نوسراوه‌كانی كۆڕبه‌ند .هه‌روه‌ها سه‌رپه‌رشتیكردنی كاروباری لێژنه‌كانی دیكه.


Home›وەرزش›ناوخۆیی›وێنه: له‌شاری سلێمانی خولێكی فریاكه‌وتنی سه‌ره‌تایی مه‌له‌وانی به‌ڕێوه‌چوو\nخولێكی فریاكه‌وتنی سه‌ره‌تایی مه‌له‌وانی\nیه‌كێتیی مه‌له‌وانی سلێمانی له سێیه‌م چالاكی خۆیدا خولێكی فریاكه‌وتنی سه‌ره‌تایی و رێنماییه‌كانی ڤایرۆسی كۆرۆنا بۆ نزیكه‌ی 50 سه‌رپه‌رشتیار و راهێنه‌ری شاری سلێمانی كرده‌وه.\nئامانج له خوله‌كه بۆ چۆنیه‌تی فریاكه‌وتنی سه‌ره‌تاییە بۆ ئه‌و راهێنه‌ر و سه‌رپه‌رشتیارانه‌یه كه له مه‌وانگه‌كان كار ده‌كه‌ن، هه‌روه‌ها به‌رپرسانی یه‌كێتیه‌كه ده‌یانه‌وێت رێكخستنه‌وه‌یه‌ك له‌ناو مه‌له‌وانگه‌كان بكه‌ن بۆ ئه‌وه‌ی یاریزانان و هاووڵاتیان له‌ناو مه‌له‌وانگه‌كان به شێوه‌یه‌كی زانستی فێری یاریه‌كه بكرێن.\nفه‌لاح محه‌مه‌د سه‌رۆكی یه‌كێتیی مه‌له‌وانی سلێمانی ئه‌وه‌ی خسته‌ڕوو:” ئامانجمان له كردنه‌وه‌ی ئه‌م خوله بۆ رێنمایی و ئاگادار كردنه‌وه‌ی راهێنه‌ر و چاودێری مه‌له‌وانگه‌كانه بۆ فێربوونی ئه‌و ئیش و كارانه‌ی ئێمه ده‌مانه‌وێت، هه‌روه‌ها بۆ رێكخستنه‌وه‌ی مه‌له‌وانگه‌كانه به شێوه‌یه‌كی ئه‌كادیمی نه‌ك به شێوه‌یه‌كی به‌ربڵاو هه‌ر كه‌سێك بیه‌وێت هه‌ر ئیشێك بكات”.\nوتیشی:” هه‌ست ده‌كه‌م له ئێستادا سه‌ر لێشاوییه‌ك له وه‌رزشدا له هه‌موو یاریه‌كاندا ده‌بینم، بۆیه من ده‌مه‌وێت وه‌ك سه‌رۆكی یه‌كێتیی مه‌له‌وانی سلێمانی رێكخستنه‌وه‌یه‌ك له یاریه‌كه‌دا بكه‌م به شێوه‌یه‌كی ئه‌كادیمی، هه‌روه‌ها ده‌مه‌وێت قوتابخانه‌یه‌كی تایبه‌ت به یاری مه‌له‌وانی له سلێمانی دروست بكه‌م، له‌به‌رئه‌وه‌ش بوو له‌م خوله‌دا چه‌ند شاره‌زایه‌ك و پسپۆرێكم له بواره‌كه‌دا بانگێشت كردووه بۆ ئه‌وه‌ی رونكردنه‌وه‌ی زیاتر به‌به‌شداربووان بڵێن سه‌باره‌ت به‌و حاڵەته مه‌ترسیدارانه‌ی له ناو مه‌له‌وانگه‌كان روو ده‌دات”.\nله‌لای خۆیه‌وه گۆران كه‌مال راهێنه‌ری مه‌له‌وانی یانه‌ی سلێمانی ئه‌وه‌ی خسته‌ڕوو:” ماوه‌ی 20ساڵه له بوواری راهێنه‌رایه‌تیدا كار ده‌كه‌م، بۆیه هیوادارم ئه‌م جۆره خولانه بۆ راهێنه‌ران و سه‌رپه‌رشتیاران بكرێته‌وه و به‌رده‌وام بێت بۆ ئه‌وه‌ی زیاتر ئاشنابن بۆ ئه‌و حاڵەته مه‌ترسیدارانه‌ی له ناو مه‌له‌وانه‌گه‌كاندا روو ده‌دات، هه‌رچه‌نده زۆربه‌ی ئه‌و راهێنه‌ر و سه‌رپه‌رشتیارانه‌ی له مه‌له‌وانه‌گه‌كاندا كار ده‌كه‌ن ه‌و زانیاریانه ده‌زانن، به‌ڵام حه‌ز ده‌كه‌ین زیاتر سوود له زانیاری ئه‌مجۆره خولانه ببینین كه له‌لایه‌ن شاره‌زایانه‌وه ده‌وترێته‌وه”.\nراشیگه‌یاند:” هیوادارم هه‌موو كه‌سێك كه راهێنه‌ر یاخود سه‌رپه‌رشتیاریش نین یان هاووڵاتی ئاسایین به‌شداری ئه‌مجۆره خولانه بكه‌ن، له‌به‌رئه‌وه‌ی بۆ هه‌موو كه‌سێك به‌سووده و ده‌بێت هه‌موو كه‌سێكیش ئه‌مجۆره زانیاریانه بزانێت بۆ ئه‌و حاڵاتانه‌ی كه له‌مه‌له‌وانگه‌كاندا وه‌ك فریاكه‌وتنی سه‌ره‌تایی بۆ ئه‌و كه‌سانه‌ی تووشی حاڵه‌تی نه‌خوازراو ده‌بن”.\nوەزیرێکی یۆنان: تورکیا ئیستیفزازمان دەکات


دانیشتوانی خۆرئاوای موسڵ بەردەوامن لە هەڵهاتن لەدەست "دەوڵەتی ئیسلامی لە عێراق و شام" (داعش)، هەرچەندە رێگەی هەڵهاتنیان پڕە لە مەترسی.\nخەڵکە ئاوارەکەی موسڵ دەگەنە کەمپێك لە دەرەوەی شارەکە. بەگوێرەی وەزارەتی کۆچ و کۆچبەرانی عێراق، لە ماوەی دوو هەفتەی رابردوودا زیاتر لە 26,000 کەس لە خۆرئاوای موسڵ هەڵهاتوون. [خاوەنی وێنە: وەزارەتی کۆچ و کۆچبەران]\nفرمێسك لە چاوی پیرەمێردێکی موسڵ دەڕژا دوای ئەوەی لاشەی دوو کەس لە خێزانەکەی ناسیەوە کە بە بۆمبێکی دەستکردی داعش کوژرابوون لەکاتێکدا هەوڵی هەڵهاتنیان دابوو لەدەست "دەوڵەتی ئیسلامی لە عێراق و شام" (داعش).\nئەو دوو کەسە کوژرابوون لەکاتی هەڵهاتنیاندا لە خۆرئاوای موسڵ و رۆیشتنیان بەرەو هێزەکانی عێراق و جێگا ئه‌مینه‌كان.\nپیرەمێرده‌کە یەك لەدوای یەك بەتانی سەر جەستەکانی هەڵدایەوە تا بیانناسێتەوە، کە لەلایەن هێزەکانی عێراقەوە پێیاندا درابوو لەکاتێکدا لەسەر زەویەکە کەوتبوون.\nوتی: "ئەمە عەلاوییە، ئەمەش دینایە."\nدواتر کەوتە سەرزەویەکە و بەسەری خۆیدا دەکێشا و دەیوت "ژیانم تێكدرا"، لەکاتێکدا ئەو پیاوەی لەگەڵیدا بوو هەوڵیدەدا ئارامیبکاتەوە.\nسەربازێکی عێراقی لەو نزیکانە بوو، خەمی خۆی دەربڕی بۆ دۆخی پیرەمێردەکە.\nسەربازەکە وتی: "قوربانییەکان بە بۆمبی دەستکرد کوژراون کە لەلایەن داعشەوە دانراون بۆ رێگرتن لەوەی مەدەنیەکان بگەنە سوپای عێراق."\nبەڵام رووداوی لەمشێوەیە نەبۆتە رێگر لە هەڵهاتنی خەڵکەکە به‌ره‌ولای هێزەكانی عێراق لەوکاتەوەی ئۆپەراسیۆنی ئازادکردنەوەی شارەکە دەستیپێکردووە و هەر لە چەند رۆژی یەکەمیدا بە هەزاران کەس لە شارەکە هەڵهاتن.\nئاوارەکان توشی 'ته‌حه‌دای پڕمه‌ترسی' دەبنەوە\nجێگری پارێزگاری نەینەوا، حەسەن عەلاف، وتی: "ئاوارەکان زۆر ئازاردەچێژن و توشی ته‌حه‌دای پڕمه‌ترسی دەبنەوە." ئاماژەشی كرد بەوەی هێزەکانی عێراق لە یەكکاتدا کاردەکەن بۆ رزگارکردنی ناوچەکان و گواستنەوەی ئاوارەکانیش.\nعەلاف داوای لە وەزارەتی کۆچ و کۆچبەران کرد کە هەوڵەکانی دووبه‌رامبه‌ر بکات و خواردن و ئاوی خواردنەوه‌ی زیاتر بداتە ئاوارەکان.\nناوبراو بە دیارونای وت پێش ئەوەی مەدەنیەکان بگوازرێنەوە بۆ کەمپی ئاوارەکان لە جەددە، حەمام عەلیل، مەدرەج و حاج عەلی، هێزەکانی عێراق دەبێت به‌دواداچوون بۆ زانیاریەکانیان بکەن لە بانکێکی زانیاریی ئەلەکترۆنیدا.\nبەگوێرەی رێکخراوی کۆچی نێودەوڵەتی، وا پێشبینیدەکرێت لە چەند رۆژی داهاتوودا و له‌گه‌ڵ پێشڕەویی هێزە عێراقیەکاندا 250,000 کەس لە خۆرئاوای موسڵ هەڵبێن.\nکارمەندی رۆژنامەوانیی رێکخراوی کۆچ، هالە جابر، لە بەیاننامەیەکدا رایگەیاند: "نیگەرانییەکی جددی هەیە دەربارەی ژیانی ئەو 750,000 کەسەی لە بەشی خۆرئاوای پڕ دانیشتواندا گیریانخواردووە، چونکە هەموو رۆژێك دۆخەکە خراپتردەبێت، بەگوێرەی راپۆرتەکان و لێدوانی ئەو کەسانەی کە توانیویانە هەڵبێن."\nپەرلەمانتاری عێراقی عەبدولڕەحیم شەمەری هیوای دەربڕی کە بەمزوانە ئاوارەکان دەتوانن کەمپەکە جێبهێڵن و بگەڕێنەوە بۆ سەر ماڵوحاڵی خۆیان.\nشەمەری بە دیارونای وت: "هێزەکانی عێراق چەندین ئۆتۆمبیلیان دابینکردووە بۆ گواستنەوەی ئاوارەکان لە بەرەکانی شەڕەوە بۆ ناوه‌نده تایبەتیه‌كانی داڵدەدان، کە لەوێ ناسنامەکانیان دەپشکنرێت پێش ئەوەی بگوازرێنەوە بۆ کەمپی ئاوارەکان."\nوتی ئەوە دەکەوێتە سەر کەسەکان بڕیاربدەن لە کەمپەکان بمێننەوە یان رووبکەنە خۆرهەڵاتی موسڵ، کە رەنگە لەوێ خزمیان هەبێت لەلایان بمێننەوە.\nکەمپەکان 'دۆخێکی کاتیین'\nوەزیری کۆچ و کۆچبەران، جاسم محەمەد، وتی وەزارەتی کۆچ و کۆچبەران دڵنیایی داوە لەوەی خۆراك، خواردنەوە و پێداویستیەکانی دیکە هەن بۆ ئەوانەی پەنایان بردۆتەبەر کەمپەکان.\nناوبراو مانگی رابردوو وتی کەمپەکان وەك هەنگاوێکی کاتی مامەڵەیان لەگەڵدا دەکرێت، بۆیە زۆر تەرکیز ناخرێتە سەر کردنەوەی خزمەتگوزاریەکان، وەك خوێندنگە.\nوتی: "سیاسەتمان لە بنیاتنانی کەمپەکاندا ئەوەیە کە دۆخێکی کاتییە و دەبێت کۆتایی پێبێت کاتێك گەڕەکەکان ئازاد دەکرێن."\nوتی لە هەر دۆخێکدا بێت پاڵپشتیی دارایی ئەوتۆ نیە بۆ دامەزراندنی ئەو خزمەتگوزاریانە، چونکە حکومەتی عێراقی تەنیا یەك ملیۆن دیناری عێراقی (850 دۆلار) بۆ هەر ئاوارەیەك دابینکردووە، بۆ پارەی گیرفان و خزمەتگوزاریه‌کان کە دەدرێتە کەمپی ئاوارەکان.\nجێگری وەزیری کۆچ و کۆچبەران، جاسم عەتیە، بە دیارونای وت سەرەڕای ئەم بەربەستانە، چادره‌كانی زۆربەی کەمپەکانی خۆرائاوای موسڵ "زۆرباشن" و هەموو پێداویستیەکی سەرەتاییان تێدایە.\nوتی رێکخراوە نێودەوڵەتی و ناوخۆییه‌كان پاڵپشتیی گرنگیان پێشکەشکردووە بۆ دامەزراندنی کەمپەکان، له‌كاتێكدا پێشکەشکردنی پاڵپشتی لەلایەن حکومەتی فیدراڵی و ناوخۆییه‌وه لەڕێی ئاژانسەکانی وەك بەڕێوەبەرایەتی تەندروستی نەینەوا ئه‌نجامده‌درێت.\nوتی بەڕێوەبەرێتیەکە كه‌ره‌ڤانی لە کەمپەکاندا داناوە تا خەڵکی نەخۆش یان بریندار له‌وێ دەستیان بە فریاکەوتنی سەرەتایی بگات.\nوتیشی پلانی وەزارەتەکە گەڕاندنەوەی ئاوارەکانە بۆ ناوچەکانی خۆیان دوای ئەوەی هێزە عێراقیەکان بەتەواوی ئاسایشیان دابیندەکەن، بۆ ئەوەی کەمپەکان بەتاڵبن بۆ پێشوازیکردن لە خەڵکی ئاوارەی ناوچەکانی تر.


ئەم وەرزە پێکان بۆتە بەڵا بۆ ریال مەدرید | KurdGoal\nته‌مموز 1, 2020 6:29 PM\nئەم وەرزە پێکان بۆتە بەڵا بۆ ریال مەدرید\nسەرچاوە هەواڵییەکانی ئیسپانیا ڕاپۆرتێکیان بڵاوکردۆتەوە تێیدا باسی ژمارەی پێکانەکانی یانەکە دەکەن لەماوەی چوار مانگی ڕابردوودا .\nلەدواین پێشهاتدا هەرسێ ئەستێرەی یانەکە هازارد و بەیڵ و مارسیلۆ ناویان چووە نێو لیستی یاریزانە پێکراوەکان ،چاوەڕێ دەکرێت لەیاری کلاسیکۆ بەشداری نەکەن بەهۆی پێکانەوە کەبڕیار وایە 18 ـی ئەم مانگە بەڕێوەبچێت .\nڕۆژنامەی(ماڕکا)ئاشکرایکردووە کە لەماوەی 4 مانگی ڕابردوو 29 جار پێکان زیدانی ڕاهێنەری لەتوانای 16 یاریزانی بێبەش کردووە.\n(ماڕکا)ئەوەشی بڵاوکردۆتەوە کە بەدرێژایی وەرزی ڕابردوو 23 یاریزانی یانەکە تووشی 50 پێکان بوون ،ئەگەر ئەم وەرزە ژمارەی پێکانەکان بەم شێوەیە درێژه بکێشێت ڕەنگە ڕێژەی پێکانی یاریزانانی یانەکە لەوەرزی ڕابردوو زیاتر بێت.\nئەو ڕۆژنامەیە باسی لەوەشکردووە کە ئەو یاریزانانەی کە ئەم وەرزە تووشی پێکان نەبوونە بریتین لە ئادریۆزۆلا و بێنزیما و ڕامۆس و کارفاخاڵ و ڤاڕان و کاسێمیرۆ و ماریانۆ دیاز و ڤینیسیۆس جۆنیۆر .\nئەو ڕێژە پێکانەی تووشی ڕیال مەدرید بووە زۆر زیاترە لەهی یانەی ئاتلێتیکۆ مدرید و بارسێلۆنا ، کە ئەم وەرزە 8 یاریزانی ئاتلێتیکۆ تووشی 12 پێکان بوونە ، 15 یاریزانی بارسا 22 پێکانیان تووش هاتووە.\n::: ئیدین هازارد, ئێلـ کلاسیکۆ, بارسێلۆنا, گاریث بەیڵ, مارسیلۆ داسێلڤا, یانەی ئاتلێتیکۆ مەدرید, یانەی ڕیال مەدرید\nPrevپێشترڤیدیۆ:لێدانە یەكلاییكەرەوەكانی یاری نێوان عیڕاق و بەحرەین\nدواترڤیدیۆ: کچە وەرزشوانێک بە هۆی کەوتنی لە کاتی یاریی نزیک بوو گیان لەدەست بداتNext


Duhok Vet - Meeting with Agri committee - لیژنا چاندنێ ل چڤاتا پارێزگه‌ها دهوكێ\nSunday, 12.05.2021, 10:23am (GMT+3)\nMeeting with Agri committee - لیژنا چاندنێ ل چڤاتا پارێزگه‌ها دهوكێ\nSaturday, 09.13.2014, 02:21pm (GMT+3)\nئه‌ڤرو لیژنا چاندنێ ل چڤاتا پارێزگه‌ها دهوكێ ئو جارا یه‌كه‌م سه‌ره‌دانا رێڤه‌به‌ریا مه دا و دكومبونه‌كێ باس ل ره‌وشا خزمه‌تێن ڤێتێرنه‌رى و پێشكه‌تن و ئاریشێت وان هاته كرن , ئه‌ڤ سه‌ره‌دانه جهى خوش حالیا مه بو و دخوازین د سه‌ركه‌فتى بن دكارێ خو دا و د چالاكیێت خو دا د به‌رده‌وام بن. شاند پێكهات بو ژ : فارس یوخنا, صباح بابیرى, شمال عادل, جمیله محمد, ئدریس هركى\nMeeting with Agri committee\nToday, September,11,2014, the agricultural committee in the provincial council of Duhok held a meeting with director and head of department of veterinary of Duhok, during their first visit, the discussion was about the situation of veterinary services in the province and the animal health. We provide them with all the necessary information regarding the animal population, poultry farms, services provided by public sector and our vision and future plan


هه‌واڵگریی ئۆكراینا: پوتین تووشی شێرپه‌نجه بووه\n:: PM:02:50:14/05/2022 \nله كاتێكدا زۆربه‌ی میدیاكانی دنیا باس له درێژبوونه‌وه‌ی جه‌نگی رووسیا و ئۆكراینا ده‌كه‌ن كه ئه‌مڕۆ ده‌ستپێكردنی گه‌یشته 80 رۆژ. به‌ڵام هه‌واڵگریی ئۆكراینا پێشبینی ده‌كات جه‌نگه‌كه له كۆتایی ئه‌مساڵ به كۆتا بێت. ئه‌وه‌شی گوتووه كه سه‌رۆكی رووسیا تووشی شێرپه‌نجه بووه.\nپێگه‌ی "عه‌ره‌بیه" ئه‌مڕۆ شه‌موو 14ی ئایار بڵاوی كردووه‌ته‌وه، سه‌رۆكی هه‌واڵگریی ئۆكراینا كێریلۆ بۆدانۆڤ رای گه‌یاندووه، ته‌واوی شه‌ڕه‌كان له به‌ره‌كاندا، له كۆتایی ئه‌مساڵ به كۆتا دێن. جیاله‌وه‌ی سه‌رۆكی رووسیا ڤلادیمێر پوتین تووشی شێرپه‌نجه بووه، ئه‌وه‌یش كاریگه‌ریی له‌سه‌ر جه‌نگه‌كه‌ی ده‌بێت.\nسه‌رۆكی هه‌واڵگریی ئۆكراینا كه قسه‌ی بۆ ئێزگه‌ی "سكای" به‌ریتانی كردووه، گوتوویه‌تی چاوه‌ڕێ ده‌كرێ له مانگی ئۆگستسدا گۆڕانكارییه‌كی بنچینه‌یی له فه‌رمانده‌ییه‌كانی رووسیا بكرێت، ته‌نانه‌ت گۆڕانكاری له پلانه‌كانیشیاندا بكرێت، هه‌موو ئه‌وانه گۆڕانكارییان به‌سه‌ر جه‌نگه‌كه‌وه ده‌بێت.\nئه‌و سه‌رۆكه ئه‌وه‌شی گوت كه ئێسته دۆخی جه‌سته‌یی و ده‌روونی ڤلادیمێر پوتین زۆر خراپه، ئه‌و تووشی نه‌خۆشیی شێرپه‌نجه بووه، ته‌نانه‌ت نه‌خۆشییه‌كه‌ی گه‌یشتووه‌ته قۆناغێكی زۆر مه‌ترسیدار.\nبه‌ڵام تا ئێسته هیچ میدیایه‌ك له رووسیا باسیان له دۆخی ته‌ندروستیی پوتین نه‌كردووه.\nرووسیا له 24ی شوباته‌وه جه‌نگی له دژی ئۆكراینا به‌رپا كردووه، ئه‌مه‌ریكا و به‌ریتانیا و یه‌كێتیی ئه‌وروپایش، سزای ئابووریی زۆر توندیان خستووه‌ته سه‌ر ئه‌و وڵاته، جیا له‌وه‌ی به چه‌كی پێشكه‌وتوو و كه‌لوپه‌لی سه‌ربازی، پاڵپشتیی ئۆكراینا له‌و جه‌نگه‌دا ده‌كه‌ن كه به‌سه‌ریدا سه‌پاوه.